RS /Usvojen Prijedlog zakona: Porodiljama povrat bruto plate dok su na bolovanju / Radio Sarajevo\nFoto: AA/Press Vlade RS-a\n06. 09. 2019. u 14:10:00 Anadolija\nVlada Republike Srpske danas je usvojila Prijedlog zakona o izmjenama i dopunama Zakona o socijalnoj zaštiti i Nacrt zakona o izmjenama i dopunama Zakona o dječijoj zaštiti čija bi primjena trebalo da počne od sljedeće godine.\nVlada utvrdila zakon radi izjednačavanja prava djece u Federaciji BiH\nAlen Šeranić, ministar zdravlja i socijalne zaštite RS, na konferenciji za novinare nakon sjednice Vlade rekao je da Nacrt zakona o izmjenama i dopunama Zakona o dječijoj zaštiti shodno memorandumu sa poslodavcima u RS i Vlade RS predviđa povrat bruto plate u porodiljskom bolovanju, nakon isplate neto plate.\n"Republika (Republika Srpska, bh. entitet, op.a.) preuzima finansijsku odgovornost omogućava poslodavcu da bez obzira na porodiljstvo sredstva koja je namijenio za to radno mjesto može da iskoristi i da nađe adekvatnu zamjenu, a da porodilju ne ostavimo niti bez posla niti bez primanja", rekao je Šeranić.\nIstakao je i da se briše šest mjeseci kao uslov da bi nezaposlena porodilja prije samog poroda dobila naknadu kao nezaposlena porodilja.\n"Svaka porodilja državljanin RS koja je nazaposlena na dan poroda imat će pravo na porodiljsku naknadu", rekao je Šeranić i dodao da je procijenjeno da će za naknade nezaposlene porodilje sljedeće godine biti potrebno 2.430.000 KM.\nOsim toga, uvodi se pravo roditelj njegovatelj-njegovatelj, te će roditelji njegovatelji koji borave uz djecu 24 sata dnevno imati pravo na naknadu iz Fonda dječije zaštite. Procjene su da će za ove naknade u sljedećoj godini biti izdvojeno 1.350.000 KM odnosno za oko 1.000 porodica.\nSveukupno, mjere iz izmjena Zakona o dječijoj zaštiti iznosit će oko osam miliona KM iz budžeta.\nNaknada za roditelja njegovatelja iznosit će 112 KM, a porodica sa djetetom kome je potrebna ovakva vrsta pomoći dobijat će po osnovu svih prava ukupno 513 KM.\n"Svjesni smo da je to malo za zadovoljenje svih potreba, ali gledamo da obezbijedimo minimum socijalne sigurnosti gledajući da obezbjedimo projektovanu najnižu platu u RS u narednim godinama", rekao je Šeranić.\nOn je istakao da je Prijedlogom zakona o izmjenama i dopunama Zakona o socijalnoj zaštiti predviđeno da procenat invalidnina za koji će se isplaćivati invalidnine počinje od 70 posto, a ukupno će biti izdvojeno oko 6,5 miliona KM za invalidnine u sljedećoj godini.\n"To je važno jer sva lica sa tjelesnim ili mentalnim oštećenjima koja imaju 70 posto će ući u ovaj okvir za invalidnine, a to znači da će na primjer djeca sa Daunovim sindromom biti obuhvaćena ovim pravom", kazao je Šeranić.\nNaglasio je da je definisano pravo u oblasti invalidnina za oboljele od rijetkih bolesti. Zahtjev udruženja bio je da se različit procenat plaća prema različitom stepenu invaliditeta.\n"To znači da će oni koji imaju 100 posto invaliditeta dobiti najveći procenat u odnosu na početnu osnovicu - to je 15 posto, a oni od 70 posto invaliditeta dobiće 9 posto osnovice", rekao je on.\nDodao je i da će utvrđivanje invaliditeta do 18 godina obavljati stručne službe u centrima za socijalni rad i u Ministarstvu zdravlja, a do sada je to radio Fond PIO, a o tome će biti donesen poseban pravilnik.\nTagovi: porodilje Republika Srpska prijedlog zakon\nPrvi put / Vlada KS plaća zdravstveno osiguranje porodiljama i trudnicama koje to nemaju\nKS / Porodilje zbunjene: Prosječna plaća 1.142, a naknade računaju po osnovici od 630 KM


Ministarstvo zdravlja u punom rasulu dočekalo epidemiju\nVažniji su tenderi nego mrtvi\nOvdašnje zdravstvo, na prvom mestu Ministarstvo zdravlja, kao da je iznenadila pojava zaraženih u sred ranije proglašene epidemije. Bar takav osećaj može da se stekne kada se vidi svo rasulo koje je zahvatilo ionako loše organizovan i još lošije opremljen zdravstveni sistem kome je na čelu dr Zlatibor Lončar\nMesecima pred dolazak epidemije u Srbiju Ministarstvo zdravlja se pripremalo za nadolazeće nevolje, ali na jedan krajnje neobičan način. Iako je virus SARS-CoV-2 u Kini otkriven još krajem 2019. godine, kada je i ustanovljeno da je lakoprenosiv sa čoveka na čoveka i da može da bude smrtonosan, Zlatibor Lončar je pri hitnim nabavkama imao nešto drugo na umu.\nPoslednjih meseci pre proglašenja epidemije u Srbiji Ministarstvo zdravlja je raspisalo nekoliko tendera za nabavku najrazličitije robe i usluga, ali ništa što bi nam koristilo u borbi protiv virusa. Kako tvrdi specijalizovani portal tenderilive.com na listi nabavki našle su se i jednokratne maramice za ličnu negu, uređaji za klimatizaciju, usluge pozorišne produkcije, novine, hotelske usluge, parfemi, toaletni proizvodi i prezervativi, usluge organizovanja raznih dešavanja, zabavne usluge pozorišnih producenata, muzičkih grupa, muzičkih sastava i orkestara...\nBilo je ukupno 39 tendera, od kojih je njih 25 imalo pojedinačnu vrednost iznad pet miliona dinara.\nProsto je neverovatno sa kakvom bezbrižnošću je Ministarstvo zdravlja išlo u susret najopasnijoj epidemiji u ovom veku, kako nas sada ubeđuju isti oni koji su za svoje potrebe naručivali parfeme, prezervative i muzičke ispraćaje.\nSa druge strane, radnicima u zdravstvu uopšte nije do smeha i zabave. Naprotiv.\nPredsednik Stručnog saveta Opšte bolnice u Ćupriji dr Aleksandar Marković 1. aprila je obavestio javnost kako je kompletno rukovodstvo ove ustanove ili u samoizolaciji, ili na bolovanju. Niko ne zna ko rukovodi bolnicom, a neka odeljenja bukvalno više ne postoje, jer je rukovodstvo uoči epidemije vuklo pogrešne poteze i mnoge lekare poslalo u penziju, a da im nije obezbeđena zamena.\nOdeljenje onkologije nije u funkciji, jer je jedini lekar dr Vlada Pavlović bio pozitivan na testiranju i otišao je u Beograd na lečenje. Ista je situacija i na urologiji, a na anesteziji rade samo trojica od devet lekara.\nDa se ne zna ko pije, a ko plaća tvrde i zaposleni u mnogim drugim zdravstvenim ustanovama, jer su naređenja iz Ministarstva zdravlja nejasna, a u pojedinim slučajevima i protivrečna.\nLekari koji su iz domova zdravlja povučeni i prebačeni na rad u bolnice ili sabirne centre nemaju pojma gde će biti angažovani. Dnevni raspored im se saopštava tek kada se jave na posao i menja se svaki dan.\nSlično iskustvo imaju i prvi mobilisani nekadašnji civilni obveznici služenja vojnog roka. Neki su još pre više od 15 godina završili ovo služenje, a sada su pozvani da se jave, ali niko od njihovih pretpostavljenih ne zna gde da ih angažuje, jer oni nemaju nikakva medicinska znanja. U najboljem slučaju mogli bi da rade kao pomoćni fizički radnici, ali jedino ako im se utvrdi da još uvek imaju isti stepen radne sposobnosti.\nPošto su znali da je broj lekara i celokupnog medicinskog osoblja u Srbiji prepolovljen i bez epidemije, izvestan broj medicinskih radnika našeg porekla u Nemačkoj se javio da dobrovoljno privremeno radi ponovo u svojoj otadžbini. Na put su krenuli krajem marta specijalnim letom za Beograd i to pošto im je u našim diplomatsko-konzularnim predstavništvima garantovano da neće ići u karantin, osim ako se na testiranju ne ispostavi da je neko od njih zaražen.\nUmesto toga su oni, kao i obični putnici u avionu (među kojima su i dve male devojčice i jedan oboleli od raka koji se vraćao na hemo-terapiju) prebačeni u Vojnu gimnaziju gde su zatočeni kao da su kriminalci.\nOnemogućeno im je kretanje (osim u zgradi i to samo do prvog sprata, u prizemlje ih ne puštaju). Svima su urađeni testovi još na aerodromu, ali na veoma neprofesionalan način (pojedinci su radili testiranja u Nemačkoj i lako su uočili razliku), međutim ogromna većina do početka aprila i poslednjeg javljanja dr Zite Belić nije saznala rezultate.\nZa dve devojčice nije obezbeđeno ni mleko, dok za obolelog od karcinoma i jednu trudnicu u grupi nisu bili obezbeđeni ni lekovi, kao ni medicinska pomoć. Niko u početku danima nije dolazio ni da iznese đubre, koje zatočeni lekari nisu mogli da izbace, jer im je zabranjeno napuštanje zgrade. Tek kada su počeli da postavljaju fotografije na društvenim mrežama nevidljivi šefovi ovog karantina su poslali higijeničarke da iznesu smeće i srede prostorije. Ovi nesrećni zatočenici koji su želeli da pomognu svojoj zemlji rekli su u svom poslednjem obraćanju javnosti: "U takvoj smo depresiji i razočarenju, da pojedinci razmišljaju o skoku kroz prozor, da tako sebi prekrate muke."\nU svetu već u upotrebu ulaze sigurni testovi koji rezultate daju za manje od dva sata, a u Srbiji se u nekim slučajevima oni ne znaju ni posle dve nedelje. Ili, kako je to jedan od utamničenih na Sajmu rekao: "Vučiću ne trebaju ni pacijenti, a ni izlečeni. Njemu trebaju mrtvi kako bi opravdao neustavni puč koji je izveo".\nMedicinske sestre prevarene\nVučić je obećao povećanje plata lekarima i medicinskom osoblju.\nU KPZ Bolnici lekari su prošlu platu dobili sa povišicom, a medicinske sestre, koje podnose najveći teret u negovanju bolesnih osuđenika, nisu dobili nikakvu povišicu. Njihov bes i razočarenje je sasvim razumljivo.


Košarkaški savez Srbije – KSS, NBA i FIBA organizuju kamp „Košarka bez granica” u Beogradu!`\n19 januara 2018\nKSS, NBA i FIBA organizuju kamp „Košarka bez granica” u Beogradu!`\nKošarkaški savez Srbije, NBA i FIBA od 15. do 18. avgusta 2018. godine u Beogradu će organizovati prestižni kamp “Košarka bez granica”, na kome će učestvovati 80 mladih igračica i igrača iz Evrope po odabiru NBA. Tokom četiri dana ovog kampa, sa decom će raditi poznata trenerska i nekadašnja velika igračka imena NBA lige.\nPored mladih košarkaša i košarkašica, kamp “Košarka bez granica” svake godine posete i čelnici FIBA, oko 60 značajnih osoba za NBA ligu, predstavnika i vlasnika NBA klubova, vodećih menadžera klubova, trenera, bivših igrača, a očekuje se i prisustvo većine bivših NBA igrača sa naših prostora.\nSam događaj je od izuzetnog, ne samo sportskog, već i sveopšteg značaja za Košarkaški savez Srbije, grad Beograd i državu Srbiju. Shodno tome, KSS će pristupiti organizaciji NBA i FIBA kampa „Košarka bez granica“ na najvišem nivou.\nU okviru pripreme za ovaj događaj, od 15. do 19. januara u Beogradu je boravila delegacija NBA u sastavu Lens Džonson, Nil Mejer i Kajlin Mulen, koji su stručna lica usko vezana za organizaciju.\nU organizaciji KSS, obavili su niz kontakata i sastanaka i izvršili pregled svih prostora vezano za organizaciju kampa. Posebno su analizirani hoteli za smeštaj dece i predstavnika NBA, sportske dvorane, bezbednost, transport, medicinska podrška i mogućnost dodatnih aktivacija za decu i predstavnike NBA (turistička i ugostiteljska ponuda).\nPored sportskog programa, u okviru organizacije ovog kampa NBA i FIBA praktikuju i humanitarni program. Predstavnici NBA su iskazali želju da u Beogradu doniraju opremu za dve medicinske ustanove koje se bave decom. Na predlog KSS, predstavnici NBA su posetili Institut za onkologiju i radiologiju, odnosno njihovo odelenje dečije onkologije, kao i Univerzitetsku dečiju kliniku u Tiršovoj.\nPredstavnici NBA, kako su istakli, odlaze iz Beograda puni pozitivnih utisaka i očekivanja da će letnji kamp “Košarka bez granica” biti jedan od najbolje organizovanih do sada…\nSeniori počeli pripreme za utakmice sa Estonijom i Izraelom\nPočela prodaja ulaznica za meč Srbija – Izrael!\nPioniri Crvene zvezde osvojili Beobasket mini kup 2019!\nCrvena zvezda protivnik Partizana u finalu Triglav osiguranje Kupa Radivoj Korać!


Inzko: Riješenje za Izborni zakon mora biti zasnovano na dijalogu – Fokus.ba\nVisoki predstavnik u Bosni i Hercegovini Valentin Inzko razgovarao je u Briselu s poslanikom u Evropskom parlamentu (EP) i liderom Evropske narodne partije Manfredom Weberom o trenutnoj političkoj situaciji u BiH.\n– Poruka iz Evrope je jasna. Bosanskohercegovački politički lideri moraju uložiti više napora i raditi brže kako bi zadržali zamah postignut podnošenjem odgovora na upitnik Evropske komisije – dodao je Inzko.\n– Još ima vremena da se dođe do rješenja koje bi bilo zadovoljavajuće za sve strane. Ono treba biti zasnovano na dijalogu i kompromisu, poštujući ustavne principe i sudske presude – zaključio je Inzko, saopćeno je iz Ureda visokog predstavnika u BiH (OHR).


Modernizacija javnog gradskog prevoza: Noviji autobusi, više linija i lakše do karte – Novosti Plus\n31 Jula, 2020 31 Jula, 2020 Dragana Morača\t0 Comments\nGradonačelnik Banjaluke Igor Radojičić rekao je da je danas objavljen javni poziv za obavljanje usluge javnog gradskog i prigradskog prevoza za narednih sedam godina, s ciljem povećanja kvaliteta usluge, broja i zadovoljstva korisnika, modernizacije autobusa i saobraćaja uopšte, uvođenja novih linija, mogućnosti subvencija i jednostavnije kupovine karata.\n“Javni poziv je postavio nekoliko novih standarda čiji su osnovni ciljevi podizanje nivoa usluge, uključujući kvalitet i nove standarde za 21. vijek – da se poveća broj korisnika javnog prevoza jer je generalno interes grada da se smanji frekvencija saobraćaja i korištenje motornih vozila”, rekao je Radojičić.\nOn je podsjetio da je javni gradski i prigradski prevoz u Banjaluci prije dvadesetak godina privatizovan i obavlja se po javnom pozivu koji se odnosi na više godina unaprijed.\nRadojičić je rekao da postoji niz novina, a jedna od njih je da će svi autobusi javnog gradskog i prigradskog sapobraćaja morati da imaju klimatizaciju, ističući da je prelazni period za ispunjavanje ovog standarda tri godine.\nPrema riječima Radojičića, drugi važan standard je da će svi prevoznici u periodu do pet godina morati da imaju prilazne rampe za lica sa invaliditetom i to će biti obavezan sadržaj za svakog od autobusa javnog gradskog i prigradskog saobraćaja.\nOn je rekao da se i kroz program pametnog grada uvode novine u saobraćaj, a to su dži-pi-es /GPS/ praćenja autobusa i pametna stajališta.\nGovoreći o korekcijama cijena, Radojičić je rekao da je Grad u situaciji konstantnog pregovaranja sa prevoznicima jer je javni gradski i prigradski u Banjaluci privatizovan.\n“Zakon propisuje da cijenu formira davalac usluge, u ovom slučaju privatni prevoznik, ali na cijenu javne usluge saglasnost mora dati lokalna zajednica, u ovom slučaju Grad. Specifično je što imamo privatnog prevoznika koji formira cijenu i Grad na to daje saglasnost i konstantno smo natjerani, po zakonu, na proces pregovaranja”, rekao je Radojičić.\nRadojičić je za avgust najavio novi krug pregovora sa privatnim prevoznicima o trenutnoj cijeni karata jer je cijena goriva i dalje niža u odnosu na onu sa kojim je izvedena trenutna važeća cijena karte koja je 1,80 KM.\nOn očekuje od 1. septembra red vožnje u javnom prevozu u punom kapacitetu, napominjući da je aktuelan redukovan ljetni red vožnje i da se Grad sprema i za pregovore sa prevoznicima i o cijeni karata.\nNačelnik gradskog Odjeljenja za saobraćaj Slaviša Sandić precizirao je da u Banjaluci dnevno ima 2.300 polazaka u javnom prevozu, te da prevoznici u gradskom i prigradskom saobraćaju godišnje realizuju više od osam miliona kilometara.\nSandić je rekao da je postavljen strateški cilj da 30 odsto građana ubuduće koristi javni prevoz, a da ga, prema procjenama, sada koristi oko 10 odsto građana Banjaluke.\n“Morali smo voditi računa i o novim ulicama i javni prevoz moramo preusmjeriti tim pravcima. Na primjer, linija broj sedam saobraćaće preko nove poveznice naselja Paprikovac i Lauš, a neke dosadašnje linije saobraćaće pored `Delte`, preko banjalučkog polja”, naveo je Sandić.\nOn je dodao da će se na tromjesečnom nivou razmatrati svi faktori koji formiraju cijenu karata.\nSandić je napomenuo da je jedna od novina da prevoznik ubuduće ima obavezu da prodaje set karata od pet pojedinačnih karata i kod vozača.\nOn je najavio da će za godinu dana biti urađena Studija javnog prevoza kojom će biti razmatrana opravdanost svake linije.\nŠef gradskog Odsjeka za saobraćaj Slavko Davidović istakao je da se sitem javnog prevoza u Banjaluci sastoji od 23 linije gradskog i 33 linije prigradskog prevoza.\nDavidović je rekao da više neće biti pet grupa linija, već tri, što indirektno znači jeftiniji prevoz i bolju uslugu.\n← Od sutra olakšice za trudnice i druge osiguranike\n“KOČIĆEV ZBOR” U SMANJENOM IZDANJU →


Glavni odbor SDS-a izabrao potpredsjednika - Gatarić ponovo dobio povjerenje - Prnjavorski informativni portal\nGlavni odbor SDS-a izabrao potpredsjednika – Gatarić ponovo dobio povjerenje\nBy prnjavorski Juni 13, 2015\nPredsjednik SDS-a Mladen Bosić izjavio je da je Glavni odbor ove stranke na današnjoj sjednici u Ugljeviku izrazio zabrinutost situacijom u Republici Srpskoj i načinom na koji aktuelna vlast vodi Srpsku u sve dublju krizu.\nBosić je novinarima nakon sjednice Glavnog odbora SDS-a rekao da aktuelna vlast nema ideju kako da Republiku Srpsku napravi jačim i ekonomsko stabilnijim mjestom za život.\nOn je naveo da je SDS pozvao aktuelnu vlast da poništi odluku o poskupljenju struje. “Pozivamo Vladu Srpske da hitno krene u prečišćavanje situacije u javnom preduzeću `Elektroprivreda Republike Srpske`”, rekao je Bosić.\nBosić je istakao da je glavni cilj SDS-a obaranje skupštinske većine. “Ukoliko bi sa nama bila i ona dva mandata koja su pripala SDS-u, a više nisu u našem klubu, mi bismo oborili skupštinsku većinu u Narodnoj skupštini Srpske”, rekao je on.\nPrema njegovim riječima, Mićo Mićić je od svih članova Saveza za promjene i cijele opozicije prihvaćen za mandatara nove vlade. “Ako u ovom trenutku nemamo skupštinsku većinu, nju nema ni SNSD, a ako je ima neka kaže ko su ti poslanici”, rekao je Bosić.\nKomentarišući činjenicu da su pojedini članovi napustili SDS, Bosić je rekao da ne shvata njihovu želju da SDS-u, od kojeg su dobili sve, nanesu što veću političku štetu.\nOn je naveo da je Glavni odbor SDS-a danas formirao radnu grupu koja će preispitati slučaj Darka Banjca u Kozarskoj Dubici, da bi se pronašlo rješenje problema koji je nastao u ovoj opštini.\nBosić je naveo da je danas, izborom novog Predsjedništva SDS-a i izborom predsjednika Glavnog odbora stranke Milana Miličevića, završen proces izbora unutar SDS-a, čime je formirano cijelo rukovodstvo stranke, odnosno svi njeni organi.\nMiličević je rekao da je završenim procesom izbora Predsjedništva stranke i njegovim izborom za predsjednika Glavnog odbora, što je nova funkcija prema statutu stranke, SDS još jednom pokazao da je prava demokratska stranka.\n“Svi novoizabrani funkcioneri SDS-a spremni su da ostvare programske ciljeve ove stranke i da preuzmu odgovornost za Republiku Srpsku”, dodao je Miličević.\nNa sjednici Glavnog odbora SDS-a u Ugljeviku danas su izabrani potpredsjednici stranke Borislav Bojić, Siniša Gatarić, Ognjen Tadić, Lazo Marić, Boris Jerinić, Mićo Mićić, Dragomir Vasić, Milovan Bjelica i Vukota Govedarica.\nZa potpredsjednike Glavnog odbora SDS-a izabrani su Mirko Šarović i Blagoja Simić. Članovi Predsjedništva su Aleksandra Pandurević ispred žena i Marinko Božović iz reda mladih. srna\nHRVATSKA U ŠOKU: Kockaste bi mogli da izbace iz kvalifikacija zbog kukastog krsta? (VIDEO)\nNEVJEROVATNO: Kada Bosanci igraju frizbi VIDEO


Vujanović raspisuje parlamentarne izbore | Glas javnosti\nPočetna > Svet > Vujanović raspisuje parlamentarne izbore\nPODGORICA - Predsednik Crne Gore Filip Vujanović završiće danas konsultacije sa predstavnicima parlamentarnih stranaka o datumu izbora, nakon čega bi trebalo da saopšti termin glasanja.\nOn će danas o datumu izbora razgovarati s liderom najjače opozicione stranke Socijalističke narodne partije Srđanom Milićem.\nVujanović je juče o terminu izbora razgovarao s predsednikom Demokratske partije socijalista Milom Đukanovićem, liderom Socijaldemokratratske partije Ranko Krivokapićem, prvim čovekom Bošnjačke stranke Rafetom Husovićem, predsednikom Force Nazifom Cunguom i liderom Demokratskogsaveza Albanaca Mehmetom Bardhijem.\nNa istu temu Vujanović je razgovarao i s predsednik Demokratske unije albanaca Mehmetom Zenkom, liderom Albanske alternative Vaseljom Siništajem i predsednicom Hrvatske građanske inicijative Marijom Vučinić.\nVujanović je, kako je saopšteno, sagovornike obavestio da će izbore zakazati u nedelju kao neradnom danu, te da imajući u vidu rok od najkraće 60 do najduže 100 dana ti izbori mogu da se zakažu u interval od 30. septembra do 4. novembra.\nĐukanović, Husović i Cungu saopštili su da je njihovim strankama svejedno u kom danu zakonskog roka će se zakazati izbori, dok je Krivokapić predložio da se glasanje održi 21. oktobra. Zenka i Siništaj su naveli da njihove partije preferiraju neku od nedelja u drugoj polovini oktobra, a isti stav saopštila je i Vučinović.\nLideri Nove srpske demokratije i Pokreta za promene, Andrija Mandić i Nebojša Medojević, odbili su poziv na konsultacije, jer je, kako su naveli, mandat crnogorskoj Skupštini skraćen mimo uobičajenih demokratskih standarda.\nSkupština Crne Gore skratila je prošlog četvrtka, na inicijativu vladajuće koalicije, mandat aktuelnom sazivu parlamenta, što je preduslov za raspisivanje vanrednih izbora, koji će se, najverovatnije, održati sredinom oktobra.\nKao glavni datumi za vanredne parlamentarne izbore u crnogorskoj javnosti figuriraju 14. i 21. oktobar. Termin redovnih parlamentarnih izbora je proleće naredne godine.Konačnu reč o tome kada će se održani parlamentarni izbori daće Vujanović, pošto je njegova ustavna nadležnost da odredi termin glasanja.\nTinejdžerka jede samo pomfrit i sir\nTajfun usmrtio desetine, a ugrozio 20.000 ljudi


U toku vakcinacija nezakazanih građana Sinofarmom i AstraZenekom - CITY SMART | Vesti bez ulepšavanja\nU toku vakcinacija nezakazanih građana Sinofarmom i AstraZenekom\nVakcinacija nezakazanih građana počela je juče od 14 časova u oko 170 domova zdravlja. Od danas je vakcinacija moguća i na slobodnim punktovima u okviru lokalne samouprave, a od svake od njih zavisi koje će mesto za to odabrati. U niškoj hali "Čair" obavlja se od 7 do 20 sati vakcinom Sinofarm, a postoji mogućnost da će biti dostupna i AstraZeneka jer su te dve vakcine najlakše za čuvanje, potvrdio je za City Smart radio direktor Doma zdravlja Milorad Jerkan.\nJerkan je kazao da je veoma zadovoljan vakcinacijom. Kazao je da su mobilne ekipe stalno na terenu po selima i da se već započelo sa revakcinacijom, za razliku od drugih lokalnih samouprava. Revakcinacija će se, prema njegovim rečima, obaviti u narednih 10 dana.\nIstakao je da je velika zainteresovanost građana za vakcinaciju u hali “Čair”. Mobilna imunizacija obavljaće se Sinofarmom i AstraZenekom, ali za ovu drugu nema velikog interesovanja, objašnjava Jerkan.\nA od lokalnih samouprava zavisi na kojim će se slobodnim punkovima građani vakcinisati. Direktor Vladine Kancelarije za eUpravu Mihailo Jovanović rekao je za RTS da će ti punktovi biti uglavnom pri domovima zdravlja, ali i da će biti mnogo mobilnih ekipa. On je pozvao lokalne samouprave da o tome na vreme obaveste građane.\nJovanović je precizirao da na velikim masovnim punktovima neće biti moguća vakcinacija bez prijavljivanja da se ne bi stvarale gužve. Takođe je potvrdio da će na raspolaganju biti vakcine Sinofarm i AstraZeneka jer su najlakše za manipulaciju i omogućavaju odlazak ekipa na teren.\nI Jerkan i Jovanović pozvali su građane da se u što većem broju vakcinišu. U onim mestima gde je vakcinacija išla bolje i gde su lokalne samouprave bile aktivnije, vide si bolji rezultati u borbi protiv korone, rekao je direktor Kancelarije za eUpravu.\n“Sada ubacujemo u petu brzinu i imamo ambiciju da do kraja meseca izvršimo još 500.000 vakcinacija”, naveo je Jovanović. Kaže i da građani i dalje u najvećem broju žele bilo koju vakcinu koja je odobrena. Smatra da vakcine ne treba deliti po proizvođačima, već da građani trteba što pre da se vakcinišu.\nA za one koji žele da se prijave za vakcinaciju postoji mogućnost da to urade i putem vibera. Korisnicima ove mreže je upućena poruka sa sadržajem da su od sada prijave za vakcinaciju moguće korišćenjem Vibera.\nOznakeAstrazeneka COVID Izdvajamo Sinofarm vakcinacija


Kako urediti moderan poslovni prostor: štampa na platnu\nHome/Dom/Kako urediti moderan poslovni prostor: štampa na platnu\nPoslovni prostori uglavnom se svode na minimalističko uređenje, prazne zidove i što više prostora, što predstavlja grešku u startu. Naime, mnogo je bolje i inspirativnije, kako za zaposlene tako i za klijente, da čitav prostor firme odaje toplinu, što ćete najbrže postići ukoliko Vaš izbor postane – štampa na platnu. Njena glavna prednost sastoji se u tome što može prikazati doslovce svaki motiv koji Vam padne na pamet, od apstraktnog do poznatih umetničkih slika. Kako bi Vaš poslovni prostor bio ultra moderan, štampa na platnu trebalo bi da bude Vaša prva odluka, a pošto joj nije potreban ram, veoma je lako uklopiti je u svaki enterijer.\nŠtampa na platnu u kancelarijama\nKako štampa na platnu najpre podrazumeva izbor bilo kog motiva, najpre bi trebalo ograničiti se na boje korišćene za kancelarije. Kako su to najčešće crno-beli kontrasti ili druge minimalističke forme, bilo bi lepo prostor osvežiti nekim bojama, makar u vidu malih detalja. Tu u pomoć priskače štampa na platnu: najbolje bi bilo birati panorame gradova u jačim nijansama ili jedan njihov urbani detalj – na primer, žuti taksi u Njujorku ili crvenu govornicu u Londonu na sivoj pozadini, koji će oplemeniti enterijer i dodati mu pokret. Druga varijanta za kancelarije zaposlenih jeste štampa na platnu sa crno-belom, sivom ili sve popularnijom oker-žutom apstrakcijom, što će se složiti sa ostalim elementima prostora. Ovim potezom se dodaje toplina poslovnim prostorijama, te će i zaposleni biti motivisaniji za rad i uživati u biznis enterijeru.\nSoba za sastanke trebalo bi da bude dovoljno velika da primi sve saradnike, klijente i poslovne partnere, i dovoljno svetla da bi u tom prostoru koncentracija i produktivnost bili na najvišem nivou. Pored zida predviđenog za platno za projektor ili skajp konferencije i zida u prozorima, najbolje bi bilo da makar jedan deo preostalih zidova zauzme štampa na platnu, čak i u neutralnim nijansama pejzaža, mrtve ili žive prirode. U tom slučaju štampa na platnu će dodati toplinu i učiniti da se svi važni klijenti i partneri osećaju kao kod kuće, te će se i važni biznis razgovori voditi mnogo opuštenije. Topao prostor uvek je bolji od praznog, hladnog i sterilnog, kog najlakše menja štampa na platnu, ujedno postižući eleganciju i prefinjen poslovni duh.\nHol ili čekaonica\nSvaki prostor u firmi koji je predviđen kao onaj koji „dočekuje“ zaposlene, saradnike i klijente, bio on hol, čekaonica ili kancelarija sekretarice, prvi komunicira sa svakim posetiocem, te je važno da se istom odmah pošalje željena poruka. Pored najčešće postavljanog logoa firme, razmislite kako štampa na platnu i ovde može učiniti mnogo za Vaš biznis. Reprodukcije poznatih slikarskih dela urađene ovom modernom tehnikom šalju poruku o dobrom poznavanju umetnosti, ali i praćenju savremenih trendova. Štampa na platnu tako već u prijemnom delu firme čini celokupan poslovni prostor modernim i trendi, te je sasvim sigurno da ovakva dekoracija neće nikog ostaviti ravnodušnim. Uz pomenute reprodukcije, štampa na platnu u holu ili čekaonici može predstavljati i portrete, „slikan“ logo firme ili različite umetničke fotografije (najbolje crno-bele sa ponekim detaljem u boji). Ona je ujedno i glavni element koji prostor lako pretvara u savremen i moderan.\nSlavko Pejovic2016-03-04T11:54:26+01:004.3.2016.|Dom|0 Comments


Hag: Svi koji budu proglašeni krivim služiće kaznu van Kosova - Kosovo Online\nHag: Svi koji budu proglašeni krivim služiće kaznu van Kosova\n7. Septembar 2021. • 14:59\nPredsednica Specijalizovanih veća Kosova Ekatarina Trendafilova poručila je danas da ukoliko pred ovim sudom bude kažnjenih za dela koja im se stavljaju na teret, oni će kaznu služiti van Kosova, prenosi Ljajmi.\nTrednafilova je govorila i o funkcionisanju Specijalizovanih veća Kosova u Hagu.\n„Ova posebna veća su povezana sa svakim nivoom pravosudnog sistema na Kosovu, međutim, veća će funkcionisati u skladu sa svojim statutom i prema poslovniku koji je ekvivalentan kodeksu postupka. Oni će se nalaziti u trećoj zemlji i Veća će imati osoblje isključivo međunarodno, a razmišljaće se samo o ovoj razmeni pisama, biće samo međunarodni sudija, sudije će biti na spisku, i ako tamo budu kažnjeni, kazne će služiti van Kosova“, rekla je Trendafilova.\nOna je detaljno govorilo o tome kako su osnovana Specijalizovana veća i kako ona funkcionišu.\nEkaterina Trendafilova Specijalni sud Hag optužnica Zatvor\nTo je dobro jer se drugi tamo mesaju u svemu!!!


Predsednik Thaçi: Borba protiv korupcije treba da bude prioritet nad prioritetima - Novosti i Događanja - Predsednica Republike Kosovo - DR VJOSA OSMANI - SADRIU\nPredsednik Thaçi: Borba protiv korupcije treba da bude prioritet nad prioritetima\nPriština, 27. mart 2019. – Predsednik Republike Kosovo Hashim Thaçi, učestvovao je danas na Konferenciji o sprečavanju i borbi protiv korupcije na visokom nivou, koju je organizovala Misija OEBS-a na Kosovu.\nPredsednik Thaçi je rekao da je korupcija ozbiljna pretnja, ne samo našoj zemlji, već i razvijenijim zemljama i predstavlja izazov za demokratiju.\n„Fenomen korupcije je izazov na globalnom nivou. Pored posledica koje izaziva u političkim i socio-ekonomskim događanjima, pojava korupcije izaziva posledice i na polju bezbednosti“, rekao je predsednik Thaçi.\nŠef države je rekao da kao mlada država treba da budemo beskompromisni u sprečavanju i borbi protiv ove pojave.\n„Vladavina zakona i dobro upravljanje, usmerene na borbu protiv negativnih pojava, na ovom polju i korupcije na svim nivoima, hrane privredni rast i regulišu blagostanje građana“, istakao je predsednik Thaçi.\nRepublika Kosovo je, prema mišljenju šefa države, preduzela skup postupaka u cilju konsolidacije vladavine zakona i u funkciji poštovanja ustavnog poretka, a usvojila je i relevantno zakonodavstvo iz ove oblasti, stvarajući institucionalne u međuinstitucionalne mehanizme sa tim ciljem.\nPrvi čovek države je istakao da je Republika Kosovo, tokom izgradnje države imala izazove, od kojih su neki prevaziđeni, a neki se tretiraju.\n„Poslednji je Izveštaj o ljudskim pravima na Kosovu za 2018. godinu koji je objavio američki Stejt department, koji je identifikovao mnogobrojne napretke u sektoru pravosuđa, ali i mnogobrojne izazove koji su pred nama“, istakao je on.\nPredsednik je istakao da je tokom 2018. godine i na početku 2019. godine Republika Kosovo načinila krupne korake u konsolidaciji zakonodavstva koje se tiče polja borbe protiv korupcije, donoseći nove ili izmenjene i dopunjene zakone.\n„Krivični zakonik Kosova, za koji se očekuje da će stupiti na snagu u aprilu ove godine, Zakon o proširenim nadležnostima za konfiskaciju imovine, Zakon o disciplinskoj odgovornosti sudija i tužilaca, Zakon o sudovima, Zakon o Sudskom savetu Kosova, Zakon o Tužilačkom savetu Kosova, Zakon o zaštiti uzbunjivača, Zakon o sprečavanju sukoba interesa pri vršenju javne funkcije, Zakon o unutrašnjoj kontroli javnih finansija… ovo zakonodavstvo na efikasan način omogućava da se identifikuju, spreče, istraže i kazne krivična dela koruptivne prirode“, rekao je predsednik Thaçi.\nŠef države je rekao da ovo zakonodavstvo pruža zaštitu svima onima koji prijave ili izveste o povredama u javnom i privatnom sektoru.\nOn je dalje dodao da je Republika Kosovo postepeno povećala broj sudija i tužilaca u skladu sa potrebama, a podigla je i kapacitete drugih institucija koje sprovode zakon i povećala je budžet za institucije vladavine zakona, što su bili izazovi u prošlosti.\n„Nasuprot rezultatima, mi i dalje treba da nastavimo beskompromisnu borbu protiv korupcije, treba da prevaziđemo identifikovane zastoje, postupajući u skladu sa i sprovodeći zakone uz veću rigoroznost i posvećenost, istakao je predsednik Thaçi.\nOn je rekao da sudije i tužioci Republike Kosovo imaju dobre uslove rada i dostojanstvene prihode.\n„Ostaje im samo da rade predano i profesionalno, da poštuju zakletvu koju su položili kada su preuzimali dužnost“, dodao je predsednik Thaçi.\nŠef države je uputio poziv svim službenicima iz institucija za sprovođenje zakona, a posebno sudijama i tužiocima, da im borba protiv korupcije bude prioritet nad prioritetima.


Incko ne može ništa Dodiku - Sputnjik Srbija\n21:34 30 Maj 2020\n08:00 23.08.2016 (osveženo 09:24 23.08.2016) Preuzmite kraći link\nSednica Saveta za primenu mira (PIK) u Bosni i Hercegovini na kojoj će biti razmatrana odluka Narodne skupštine Republike Srpske da se 25. septembra održi referendum o 9. januaru kao Danu Republike, trebalo je da bude održana danas, ali je odložena. Nakon toga, visoki predstavnik u BiH Valentin Incko odlučuje o daljim koracima, odnosno da li će, kako je ranije najavljivao, proglasiti ništavnom odluku Narodne skupštine Republike Srpske o održavanju referenduma.\nŠta je, zapravo, Savet za primenu mira kojim prete Incko i bošnjački lideri?\nSlavka Kojić, advokat, stručnjak za međunarodno-pravne akte i saradnik Fonda strateške kulture, u razgovoru za Sputnjik objašnjava da Dejtonski sporazum — ne poznaje ovo telo.\n„Savet je osnovan neposredno posle potpisivanja Dejtonskog sporazuma, a članove Saveta čine predstavnici 50 država i različitih međunarodnih organizacija i subjekata kao što su: Evropska banka za obnovu i razvoj, Evropska komisija, Međunarodni komitet Crvenog krsta, Međunarodni tribunal za zločine počinjene na prostoru bivše Jugoslavije, MMF, NATO, Svetska banka, Savet Evrope i druge“, objašnjava naša sagovornica, dodajući da Savet ima i svoj upravni odbor, a njegovi članovi su predstavnici Francuske, Italije, Velike Britanije, Nemačke, SAD, Japana, Kanade, Rusije, kao i predstavnici Evropske unije i Evropske komisije, dok je na čelu upravnog odbora visoki predstavnik.\nBonska ovlašćenja (zaključci Saveta za implementaciju mira koji se sastao u Bonu decembra 1997. godine), kaže ona, na koja se redovno poziva visoki predstavnik, u stvari ni ne postoje. Niti takva ovlašćenja mogu postojati, jer Savet ne poseduje ingerencije koje bi mu dale svojstvo vlastodavca u konkretnom slučaju. Zaključcima koje je doneo pomenuti Savet, visokom predstavniku je, umesto ovlašćenja, suštinski data otvorena podrška („pozdravljanja“ i „pohvale“) ali i zeleno svetlo i podrška političke prirode za preduzimanje određenih koraka.\n„To telo koje je stvoreno u stvari nema nikakve nadležnosti prema Dejtonskom sporazumu niti su odluke tog tela obavezujuće u pravnom smislu. Visoki predstavnik nema ovlašćenja da menja Ustav i donosi zakone, i to one koji nisu u skladu sa Ustavom BiH. Prema tome, bilo kakva odluka Saveta za implementaciju ne može biti obavezujuća. Ona niti ’veže‘ visokog predstavnika, niti visoki predstavnik opet ima ovlašćenja da zabrani sprovođenje referenduma u RS“, objašnjava Kojićeva.\nOna podseća da je referendum instrument neposredne demokratije koji pripada evropskom izbornom nasleđu, pa prema tome ne vidi zašto bi srpski narod u svom entitetu bio lišen mogućnosti da koristi referendum kao instrument neposredne demokratije i izrazi svoje mišljenje o određenom pravnom pitanju.\nU slučaju da Savet ili sam visoki predstavnik donesu odluku da ne treba održati referendum, odnosno da Valentin Incko odluči da poništi odluku Skupštine RS o održavanju referenduma, Kojićeva kaže:\n„Faktički, tu su (u Savetu) moćne međunarodne organizacije i moćne zapadne države… Tu su svetski centri moći, ali oni mogu da imaju samo faktički uticaj. Pravno gledano, taj organ ne može da donese nikakve odluke. Ni visoki predstavnik nema ovlašćenje da zabrani referendum niti da obara odluku Skupštine RS“, zaključuje ona.\nInače, Kancelarija visokog predstavnika (OHR) u BiH ranije je saopštila da je referendum protiv Dejtonskog sporazuma i da „gura RS u izolaciju“. Protiv referenduma o Danu RS oglasile su se i ambasade SAD i Velike Britanije u BiH, ističući da bi održavanje referenduma bilo antidejtonski i antiustavni čin, dok je Ambasada Rusije podržala održavanje referenduma.\n„Pitanje održavanje referenduma je važno za celu RS. Siguran sam da je odluka vlasti Srpske o održavanju referenduma bila zbog želje da stanovništvo dâ svoj stav o tome“, izjavio je ruski ambasador u BiH Petar Ivancov.\nNajviši zvaničnici RS saopštili su da neće odustati od referenduma o Danu RS, ističući da taj referendum nije ni antidejtonski ni antiustavan.\nInače, visoki predstavnik za Bosnu i Hercegovinu je vrhovni tumač Aneksa 10 Dejtonskog mirovnog sporazuma, zadužen da nadgleda civilno sprovođenje Dejtonskog mirovnog sporazuma i predstavlja međunarodnu zajednicu u Bosni i Hercegovini putem Organizacije ujedinjenih nacija. Njegovo imenovanje predlaže Upravni odbor Saveta za sprovođenje mira, a imenovanje potvrđuje SB UN.\nPravni položaj visokog predstavnika regulisan je Aneksom 10 Opšteg okvirnog sporazuma za mir u Bosni i Hercegovini, koji nosi naziv: „Sporazum o civilnom sprovođenju mirnog rešenja“. U cilju što efikasnije implementacije svega što je dogovoreno i prethodno ugrađeno u tekst Dejtonskog sporazuma, strane-potpisnice su se saglasile da se odredi visoki predstavnik koji bi koordinirao sve aktivnosti vezane za realizaciju sporazuma.\nOdredbe Aneksa 10 Dejtonskog sporazuma ne sadrže termine iz kojih bi se moglo zaključiti da visoki predstavnik ima ovlašćenje da donosi bilo kakve pravne akte koji bi stvarali obaveze za Bosnu i Hercegovinu, entitete ili za njihove građane. Republika Srpska se nikada nije saglasila da se njene nadležnosti u delu sudske vlasti prenesu na Bosnu i Hercegovinu. Uprkos svemu, visoki predstavnik je doneo odluku o uspostavljanju Suda Bosne i Hercegovine, uz naredbu da odluka stupa na snagu odmah i primenjuje se dok Parlamentarna skupština BiH ne usvoji zakon iste sadržine, „bez izmena i dopuna i bez postavljanja uslova“. Protivustavno nametanje osnivanja Suda BiH, odlukom visokog predstavnika, predstavlja akt uzurpiranja ustavotvorne vlasti, i pravno nasilje nad građanima Bosne i Hercegovine kojima Dejtonski sporazum garantuje primenu vladavine prava i poštovanje osnovnih ljudskih prava i sloboda. Donošenjem ovakve odluke, visoki predstavnik je grubo prekršio Dejtonski sporazum, nasilno promenivši Ustav BiH, davši sebi za pravo da svojom odlukom uređuje pitanja i materiju koji se mogu urediti isključivo Ustavom BiH.\nParlamentarna skupština Sveta Evrope u svojoj rezoluciji iz 2007. godine konstatuje da je „referendum instrument neposredne demokratije koji pripada evropskom izbornom nasleđu“, pa nema nikakvog razloga da se tim instrumentom ne posluži i narod Republike Srpske.\nInače, iz Republike Srpske je više puta rečeno da, bez obzira na to kakvu odluku donese visoki predstavnik o najavljenom referendumu o Danu Srpske, ta odluka neće biti objavljena u Službenom glasniku, te tako neće imati nikakvu pravnu težinu.\nreferendum, Dodik, Incko


Sharp proizveo solarnu ćeliju sa najvećom konverzijom na svetu - Automatika.rs\nNaslovna Vesti Novi proizvodi Sharp proizveo solarnu ćeliju sa najvećom konverzijom na svetu\nKompanija Sharp proizvela je solarnu ćeliju najveće konverzije na svetu, efikasnosti 43.5%, upotrebom troslojnih solarnih ćelija, sa usmerivačima. Ove solarne ćelije se koriste sa usmerivačkim sistemima sa sočivima koja fokusiraju sunčevu svetlost na ćelije, kako bi se generisao elektricitet. Ove složene solarne ćelije koriste foto-apsorbcione slojeve napravljene od jedinjenja, koja se sastoje od dva ili više elemenata, kao što su indijum i galijum.\nOsnovna struktura najnovijeg tipa troslojnih solarnih ćelija koristi Sharp-ovu zaštićenu tehnologiju, koja omogućava efikasnije slaganje tri foto-apsorbciona sloja, sa InGaAs (indijum-galijum-arsenid) kao donjim slojem.\nKako bi se ostvarilo ovo poslednje povećanje konverzione efikasnosti, u Sharp-u su se bazirali na sposobnosti ćelije da pretvara sunčevu svetlost kroz tri foto-apsorbciona sloja u električnu energiju. Takođe, optimizirali su razmak između elektroda na površini i smanjili električnu otpornost ćelija.\nOvaj najnoviji Sharp-ov prodor u oblasti upotrebe obnovljivih izvora došao je kroz istraživanja i razvoj, kao deo “R&D on Innovative Solar Cells” projekta, promovisanog od strane Japanske organizacije za razvoj NewEnergy i industrijskih tehnologija (NEDO). Merenje vrednosti od 43.5%, što predstavlja rekord u efikasnosti pretvaranja solarne energije u električnu, potvrđen je od strane Fraunhofer instituta za sisteme solarne energije (ISE) iz Nemačke.\nZbog svoje visoke efikasnosti, ove solarne ćelije će prvenstveno biti korišćene na svemirskim satelitima. U budućnosti, cilj Sharp-a će biti da iskustva iz ovih istraživanja primene na fotonaponskim sistemima , koji će moći efikasno da generišu električnu energiju korišćenjem solarnih ćelija malih površina i načine ih korisnim u upotrebi na zemlji.\nSledeći tekstPogledajte simulaciju robotske linije u RobotStudiu [VIDEO]


Republika / PODRŠKA ISTRAŽIVAČIMA! Fond za nauku obeležava dve godine rada i najavljuje nove projekte\nPODRŠKA ISTRAŽIVAČIMA! Fond za nauku obeležava dve godine rada i najavljuje nove projekte\npetak, 12. 3. 2021.| 14:54\nFond za nauku Republike Srbije na proleće planira otvaranje novih programa usklađenih sa strategijom nauke i nacionalnim prioritetima.\nDržava ulaže u nauku\nU 2021. počinje i realizacija projekata u okviru Programa IDEJE koji je namenjen svim temama i naučnim oblastima. U narednih godinu dana, očekuje se da će na programima Fonda za nauku biti angažovano više od 2.000 istraživača, saopšteno je povodom dve godine rada Fonda.\nFond za nauku Republike Srbije, koji obeležava dve godine rada, do sada je otvorio pet programa za finansiranje naučnih projekata koji podižu kapacitete mladih istraživača, omogućavaju rešavanje problema koje je izazvala pandemija kovida 19, povezuju naučnike u Srbiji sa srpskom naučnom dijasporom i pomažu kreiranje novih tehnoloških dostignuća uz pomoć veštačke inteligencije koja će olakšati svakodnevni život ljudi.\nZa finansiranje je dosad odobreno 177 naučnih projekata na kojima je angažovano više od 800 istraživača, navedeno je u saopštenju Fonda.\n- Fond za nauku je kroz svoje programe istraživačima pružio priliku da razvijaju svoje ideje, formiraju nove timove, a finansijska podrška projektima im je omogućila bolje uslove za bavljenje naukom u svojoj zemlji. Program PROMIS je podigao istraživačke kapacitete mladih naučnika. Kroz podršku projektima, ne samo da je uloženo u razvoj nauke i otkrivanje naučnih saznanja, već je pružena i podrška institucijama koje učestvuju na projektima, jer značajan deo budžeta projekta predstavljaju sredstva namenjena za opremu, potrošni materijal i međunarodne publikacije - navodi v. d. direktora Fonda za nauku Republike Srbije Milica Đurić-Jovičić, ističući da istraživači uveliko rade i na projektima za razvoj veštačke inteligencije.\nKako kaže, u okviru tih projekata istraživači kreiraju softver koristan za poljoprivredu, alate za uštedu električne energije, predlažu preporuke za smanjenje zagađenja vazduha, razvijaju digitalnog asistenta za programere i donose rešenja za druge korisne namene.\n- Kada je reč o aktuelnim izazovima, zahvaljujući posebnom programu Fonda za nauku namenjenom borbi protiv kovida 19 istraživački timovi iz različitih oblasti nauke rade na rešavanju problema koje je izazvala pandemija koronavirusa - podvlači Đurić Jovičić.\nFond istraživačima pružio priliku da razvijaju svoje ideje\nU saopštenju je istaknuto da je prethodna godina pokazala koliko je nauka značajna i koliko brzo može da nam promeni život.\n"Godinu 2021. vidimo kao godinu saradnje. Fond za nauku Republike Srbije će kroz međunarodnu saradnju sa inostranim fondovima nastaviti da razvija svoje programe i procedure, sa posebnim fokusom na mapiranje mogućnosti kreiranja zajedničkih programa i stvaranja dodatnih prilika za istraživače iz Srbije", navedeno je.\nKako se ističe, posebno će biti važno povezivanje srpske nauke sa dijasporom kroz program koji će omogućiti naučnicima razmenu znanja, iskustava i ideja.\nZASTRAŠUJUĆA PREDVIĐANJA: Ono što će se dešavati sa ljudskom populacijom ugroziće opstanak vrste, preživljavanje zavisi samo od jedne stvari\nNauka Projekat Fond Fond za nauku


Britanija će sprečiti dolazak Grka?\nVesti izvor: Kamatica, Guardian\nBritanski premijer Dejvid Kameron izjavio je da bi bilo u interesu Britanije da uvede strogu graničnu kontrolu u slučaju da Grčka napusti evrozonu.\nKameron je rekao da je vlada razmotrila zakonska prava koja bi Londonu dozvolila da liši državljane Grčke njihovog prava na slobodno kretanje u Evropskoj uniji, ukoliko se kriza u evrozoni pogorša, piše britanski list Gardijan.\nPremijer je potvrdio da su ministri skicirali više planova za "niz nepredviđenih situacija", a najgori scenario predviđa izlazak Grčke iz evrozone, koji bi grčku privredu doveo do kolapsa, dok bi stotine hiljada njenih građana koji trenutno imaju pravo da se nastane u bilo kojoj državi EU, moglo da napusti zemlju.\nKameron je naveo da je London spreman da preduzme mere za sprečavanje masovnog priliva građana Grčke.\n- Spreman sam da uradim sve što je potrebno da očuvam bezbednost naše zemlje, zdravlje našeg bankarskog sektora, snagu naše ekonomije. Na kraju dana, to je prva i osnovna dužnost premijera - poručio je on.\nNa pitanje poslanika da li bi ograničio pravo grčkih građana da putuju u Britaniju, premijer je rekao da bi bio spreman čak i na to.\n- Nadam se da neće doći do toga, ali, koliko razumem, postoje zakonske mere koje mogu da se upotrebe u određenim kriznim slučajevima. Morate da planirate, da imate više opcija, da budete spremni na sve, suviše je neizvesnosti u svetu. Ipak, nadam se da te mere neće biti neophodne - naveo je Kameron.


Home/Društvo/Predstavnici ruskog turoperatora „Pegas Turistik“ u poseti Zlatiboru\nPredstavnici ruskog turoperatora „Pegas Turistik“ u poseti Zlatiboru\nZlatibor je već godinama unazad lider turizma Srbije i jedna od najposećenijih destinacija regiona. Da su svetski turoperatori zainteresovani za turističku ponudu planine govori i podatak da su predstavnici velikog ruskog turoperatora „Pegas turistik“ u okviru svoje info ture po Srbiji boravili i na Zlatiboru. U okviru dvodnevnog obilaska najposećenijeg planinskog centra Srbije, predstavnici jednog od najvećih ruskih organizatora putovanja upoznali su se sa turističkim potencijalima planine, atrakcijama i sadržajima kojima Zlatibor raspolaže.\nTuristička organizacija Zlatibor je za goste iz Rusije organizovala prezentaciju kojom su se upoznali sa najvažnijim informacijama o destinaciji. Turistički radnici iz Rusije bili su prijatno iznenađeni činjenicom da je Zlatibor destinacija koja je atraktivna za posetu tokom cele godine i da raspolaže podjednako kvalitetnom ponudom kako za porodični odmor, tako i za poslovne posete, ljubitelje prirode i adrenalinskih sadržaja. Dvadeset predstavnika „Pegas turistik“ agencije imali su vremena da prošetaju centrom Zlatibora, upoznaju se sa novootvorenom „zlatnom“ gondolom i obiđu nekoliko zlatiborskih hotela kako bi se uverili u kvalitet ugostiteljskih usluga.\n„Pegas turistik“ je jedan od najvećih organizatora putovanja u Rusiji koji ima predstavništva u više od 50 gradova Rusije, Ukrajine i Belorusije, a organizuje putovanja po celom svetu. Agencija organizuje individualna i grupna putovanja, ali i sportske, korporativne i VIP ture na globalnom nivou.\nPredstavnici „Pegas turistik“ agencije u Srbiji borave u organizaciji domaće agencije „Kontiki“. O ozbiljnim namerama za saradnju sa turističkom industrijom Zlatibora najbolje govori činjenica da će u narednih sedam dana na Zlatiboru boraviti i predstavnici subagentskih agencija koje sarađuju sa veliki „Pegas turistik“- om.\ngosti iz Rusije Pegas turistik Turistička organizacija Zlatibor\nOdržana 9. sednica Skupštine opštine Čajetina


Danas identifikovano osam žrtava iz Tomašice – Visokoin.com\nDanas identifikovano osam žrtava iz Tomašice\nDanas je u Centru za identifikaciju Šejkovača u Sanskom Mostu identifikovano osam posmrtnih ostataka pronađenih u masovnoj grobnici Tomašica, potvrdila je glasnogovornica Instituta za nestale osobe Bosne i Hercegovine Lejla Čengić.\nDanas identifikovane žrtve su civili mlađe i srednje životne dobi, nastavila je Čengić, dodavši da će identifikacija biti nastavljena i u naredna dva dana. Na identifikaciju pozvani su preživjeli članovi porodica žrtava\n“Ukupno bi trebalo biti identifikovano 15 žrtava, ali to ćemo znati tek kada se završi identifikacija. Preživjeli članovi porodica danas su identifikovali svoje najmilije, koji su pronađeni u masovnoj grobnici Tomašica iz koje je ekshumirano 435 žrtava”, istakla je Čengić.\nČlanovi porodica identifikaciju vrše prema ličnim predmetima koji su pronađeni kod žrtava.\n“Pronađeni su brojni predmeti, kao što su lični dokumenti, nakit, i to će svakako biti predato porodicama. Kada će žrtve biti ukopane, to zavisi isključivo od samih porodica”, kazala je Čengić.\nProces identifikacije posmrtnih ostataka sa područja Prijedora i okoline počeo je 14. februara, kada su stigle i prve DNK analize.\nTužilaštvo BiH nastavlja da traga za informacijama o mikrolokacijama na području Prijedora i okoline, u kojima se očekuje pronalazak još posmrtnih ostataka navodi se u saopštenju tužilaštva.


Vladajuća koalicija i dalje se spori oko Političkog sporazuma sa EU\nPartije vladajuće koalicije nisu približile stavove i dalje se spore oko Političkog sporazuma sa EU i slanja njene misije na Kosovo, a izolacionistička politika premijera Vojislava Koštunice nailazi na sve veće neodobravanje.\nMinistri iz Demokratske stranke uputili su zahtev premijeru da na "telefonskoj" sednici Vlade, pored potpisivanja ugovora o prodaji RTB Bor, bude i potpisivanje Političkog sporazuma sa Evropskom unijom, ali je nešto kasnije ministar za Kosovo i funkcionerDemokratske stranke Srbije Slobodan Samrdžić izjavio da Vlada neće opstati ako Demokratska stranka bude insistirala na potpisivanju političkog sporazuma EU i Srbije i optužio EU da podriva stabilnost institucija Srbije.\nPovodom ovakvih i sličnih izjava, direktorka vladine Kancelarije za pridruživanje EU Tanja Miščević kaže da poruka koju Srbija šalje EU nije pozitivna, nego poruka uzdržavanja od dobre saradnje sa Unijom i ističe da su ovo najoštrije poruke kojima nanosimo štetu procesima evropskih integracija Srbije.\nI ekonomista Privredne komore Srbije Goran Nikolić upozorava da se prestanak integracija sa Evropskom unijom sada čini kao realna solucija :\n“Postoji realna opasnost da izolacionisti preuzmu vlast i taj scenario doveo bi Srbiju u velike neprilike, privreda će se suočiti s otežanim zaduživanjem u inostranstvu, sa manjim priliviom direktnih stranih investicija, sa smanjenim investiranjem i izvozom, kaže Nikolić i ocenjuje da bi Srbija tako zapala u začarani krug ekonomske krize.”\nI dve sindikalne centrale, Savez samostalnih sindikata Srbije i Asocijacija slobodnih i nezavisnih sindikata zatražile su od najviših državnih organa da odgovornim ponašanjem razreše trenutnu blokadu rada najvažnijih institucija u zemlji. Haos koji proizvodite ne odgovara nikome, a najmanje privredi ove zemlje, navodi se u sindikalnim apelima.


EHO RRC organizovao Forum “Perspektive razvoja romskih naselja” u Margiti, opština Plandište\n19 januar 2012 .\nEHO RRC je u saradnji sa Romima/kinjama iz Margite, opština Plandište, kao i predstavnicima opštine Plandište organizovao Forum “Perspektive razvoja romskih naselja” u sredu, 18. januara 2012. godine. Forum je organizovan u Mesnoj kancelariji u Margiti. Tokom Foruma je predstavljena Ekumenska humanitarna organizacija, program Romski resursni centar, kao i projekat „Socijalna inkluzija i poboljšanje uslova stanovanja Roma/kinja u AP Vojvodini, R. Srbiji“.\nPrvi Forum je iskorišćen i za međusobno upoznavanje svih relevantnih činioca – partnera na projektu.\nOčekuje sa da 14 porodica iz Margite, do kraja 2012. godine, izgrade septičke jame, izidaju i opreme kupatila, i poprave oštećene delove kuća.


Republika / HOROSKOP ZA 11. 6. - Device planiraju putovanja, Škorpije zrače pozitivnim vibracijama\nRakovi očekuje vas povećan obim posla. Da biste ispunili zadati rok, oslonite se na pouzdanu ekipu vašeg tima i sve radite timski. Strelčevi moguća je konfliktna situacija sa jednim saradnikom na poslu.\nŠkorpije zračite posebnim vibracijama, pa ćete privlačiti pažnju suprotnog pola na svakom koraku i brojne prilike za flert. Device planirate putovanje na egzotičnu destinaciju s partnerom...\nHOROSKOP ZA 4. 6. - Vodolije se zaljubljuju, Škorpije šarmiraju sve redom


PCVesti - IBM i Sun ne mogu da se dogovore\nPregovori o spajanju kompanija IBM i Sun Microsystems prekinuti su u nedelju 5. aprila, jer kompanije nisu mogle da se slože oko uslova ugovora.\nSunov upravni odbor odbio je u subotu formalnu ponudu IBM-a, smatrajući da je ponuđena cena previše niska, izvestio je dnevni list Wall Street Journal. Sun je uz to i zabrinut zato što ponuda daje IBM-u previše odrešene ruke da izađe iz pregovora.\nPrvi nagoveštaji da dve kompanije pregovaraju o spajanju pojavili su se 18. marta. Kupovinom Suna za oko sedam milijardi dolara, IBM bi povećao svoje vođstvo na tržišta servera i dobio kontrolu nad Sunovim operativnim sistemom Solaris, programskim jezikom Java i drugim tehnologijama.\nMeđutim, kompanije se još uvek rvu oko cene i Sun je u subotu odbio IBM-ovu ponudu od 9,40 dolara po deonici, tvrdi New York Times i ujedno navodi da su pregovori propali.\nSun traži garancije da IBM neće odbaciti ugovor ukoliko bude suočen s jakim regulatornim preprekama, izveštava Times, a IBM ovaj zahtev smatra previše teškim.\nSun je IBM-u poslao obaveštenje da mu ukida pravo na ekskluzivne pregovore, a IBM je za uzvrat povukao svoju ponudu da kupi Sun, navodi Journal.\nOvakvi postupci sračunatog rizika nisu neuobičajeni u poslednjim fazama pregovora, navodi list, i kompanije se još mogu vratiti za pregovarački sto, ali za sada je odnos među njima opisan kao „suprotstavljen“.\nPrvi izveštaji i pregovorima o spajanju IBM-a i Suna počeli su da se javljaju pre oko dve i po nedelje, ali nijedna kompanija nije ni potvrdila ni odbacila tvrdnje da se vode ikakvi pregovori.\nIBM je marljivo proučio kompaniju Sun i nije našao ništa što bi ga sprečilo da kupi tu kompaniju, piše Journal.\nUkoliko kompanije ne uspeju da se dogovore, ostaje nejasno hoće li se pojaviti neki drugi veći kupac za Sun. Kad je IBM prvi put pokazao zanimanje za kupovinom, Sunovi investicioni bankari su se rastrčali i tokom zime obišli većinu velikih IT proizvođača da bi videli ima li još zainteresovanih kupaca, navodi Journal, ali nisu našli nijednog.\nOvo Sun stavlja u tešku poziciju, smatraju analitičari. Pošto se niko drugi ne javlja, Sun će eventualno morati da prihvati IBM-ovu ponudu, čak i ukoliko bude morao da proguta neke manje prihvatljive uslove.\nNeizvesnost oko budućnosti Suna učiniće da kompanije odustanu od većih ulaganja u Sunove proizvode, što samo dodaje pritisak na sklapanje sporazuma, smatraju analitičari. Veliki klijenti cene stabilnost proizvođača i ne kupuju skupe proizvode od onog koji je u previranju.\n|Search:Find More About IBM i Sun ne mogu da se dogovore|\nLogitech predstavlja tastaturu za Wii Internet kanal i buduće chat-orijentisane igre


LJAJIĆ OTKRIO: Devizni priliv od turizma preko milijardu evra! - Informer\nMinistar trgovine, turizma i telekomunikacija Rasim Ljajić izjavio je danas da će ove godine biti ostvaren rekordan devizni priliv od preko miljardu evra\nLjajić je u Turističkoj organizaciji Srbije rekao da sve što se radilo na tom planu dalo rezultate i da će ove godine biti ostvaren rekordan devizni priliv od turizma blizu ili preko miljardu evra.\nMinistar turizma je dodao da je u prvih deset meseci 2016. ostvaren broj noćenja turista koliko za celu prošlu godinu.\n- Svi postignuti rezultati su podstrek da i dalje radimo i ostvarujemo ciljeve i da radimo na brendiranju Srbije kao ozbiljne turisticke destinacije - rekao je Ljajić.\nOn je podsetio da je nedavno usvojena Strategija razvoja turizma za period do 2025. godine u kojoj je definisano 10 turističkih proizvoda i 18 važnih turističkih destinacija za strane i domaće turiste.\n- Ne želimo da ona bude spisak lepih želja i od 1. januara krećemo u njenu realizaciju - rekao je Ljajić.\nOn je naveo da je svim postignutim rezultatima u turizmu doprinelo i otvaranje novih aviolinija nacionalnog avioprevoznika, a radi se o pet novih destinacija, ukljucujući i letove ka Njujorku, kao i sve veći broj "low cost" kompanija koji dovoze putnike na aerodrom u Nišu.\n- Nadamo se da će se taj trend nastaviti i 2017. godine - rekao je Ljajić.\nRasim Ljajić turisti turizam Srbija


Međunarodna Avala za finale šampionata Srbije na brdskim stazama\n16. 10. 2021. Comments (0) Views: 425 Autosport, Brdske trke\nOrganizacijom brdske trke za Centralnoevropsku zonu trećeg vikenda oktobra na Avali Sportski auto karting savez Srbije staviće tačku na ovogodišnju sezonu u pomenutoj disciplini. Kup Magle kako stari poznavaoci prilika zovu trku na nekadašnjem Žrnovu, po svemu sudeći biće održan u optimalnim vremenskim uslovima.\nPrvog dana u subotu 16. oktobra posle tehničkog i verifikacije prvao nastupa u svim raspisanim klasama ostvarilo je ukupno 55 takmičara iz zemlje i inostranstva. Pravilnik kao sledeći korak podrzumeva dva kvalifikaciona treninga, koji pored borebe protiv štoperice, takmičarima i mehaničarima služe da perfektno podese takmičarske sprave, mada istini za volju staza je svima više nego dobro poznata. Pre’e biti da se vidi koliko je napredovala konkurencija…\nPosle dva zvanična treninga prvo vreme ostvario je Ivan Mandić 2:23.447 za volanom reno klia. Mandiću je bio dovoljan samo drugi trening da istakne jasnu kandidaturu za prvo mesto kako u generalnom, tako i u plasmanu po klasama, a u prilog tvrdnji govrori skoro tri sekunde prednosti u odnosu na konkurenciju. Drugo vreme ima gost iz Poljske 2:26,038, koji sezonama unazad obavezno nastupa na Žrnovu; Gregor Duda za volanom hjundaija I 20 WRC RX DM. Treći najbrži od podnožja do vrha bio je Momir Subotić u super atraktivom automobilu pežou 206, a ostvareno vreme je 2:39,022.\nVredan pomena je Miloš Mirković koji ima četvrto vreme u generalnom 2:39,833 u Yugu 55. Peto vreme 2.40,301 ima Karol Duda u u sitroenu C2 RX DM, a šesto još jedan majstor volana u Hibridu Petar Miloradović 2:40, 461. Sedmo vreme ostvario je Aleksa Radojković u hondi sivik, osmi je Ivan Ivanov takođe u Hondi, takmičar iz Bugarske.\nStart prve trke u nedelju 17. oktobra zakazan je za 11.00\nTagovi: avala, brdska trka, Žrnov\n» Autosport, Brdske trke » Međunarodna Avala za finale šampionata Srbije\nPredsednik Toyote Adria uručio pismo dobrodošlice u Japan Olimpijskom komitetu...\nOpel Zafira-e Life: Nova perjanica ekskluzivnih putovanja bez emisije štetnih...


EXPRES VESTI - Ubedljiva pobeda Erdoganove AKP, protesti na jugoistoku\nUbedljiva pobeda Erdoganove AKP, protesti na jugoistoku\nANKARA - Preliminarni rezultati parlamentarnih izbora u Turskoj pokazuju da je vladajuća Partija pravde i razvoja (AKP), čiji je osnivač predsednik Redžep Tajip Erdogan, ubedljivom pobedom povratila parlamentarnu većinu.\nPreliminarni rezultati ukazuju da se isplatio rizičan potez AKP da posle samo pet meseci raspiše nove izbore, ocenio je AP.\nPristalice ove stranke u sedištima u Ankari i Istanbulu mašu zastavama i slave, a ispred kuće predsednika Redžepa Tajipa Erdogana u Istanbulu okupljeni uzvikuju: "Turska je ponosna na tebe".\nTurski premijer Ahmet Davutoglu opisao je ishod opštih izbora na kojima je njegova stranka AKP osvojila parlamentarnu većinu, kao pobedu demokratije, preneo je Rojters.\n"Danas je pobeda za našu demokratiju i naš narod", poručio je Davutoglu pristalicama AKP koje su se okupile ispred njegovog doma u Koniji, uporištu vladajuće stranke.\nGlavna prokurdska stranka Narodna demokratska partija (HDP) ispunila je prag od 10 odsto neophodan za ulazak u parlament, javila je lokalna televizija.\nHDP je na 95 odsto prebrojanih glasova, osvojila 10,4 odsto, što je pad u odnosu na 13 odsto, koliko je imala u junu, naveo je AFP.\nViše iz kategorije: « Istorijsko otkriće, ispod gradića 25 tona blaga\tAvion sa telima poginulih sleteo u Sankt Peterburg »


Poseta egipatskog predsednika Kini unapređuje bilateralne odnose\nPotpredsednik Kine, Sji Đinping, danas je u Pekingu, tokom susreta sa egipatskim predsednikom Mohamedom Morijom, izjavio da Kina poklanja veliku pažnju razvoju odnosa sa Egipatom, a ta država je važan partner Kine.\nOn je izrazio uverenje da će poseta Mohameda Morija povećati uzajamno poverenje i unaprediti razvoj bilateralnih odnosa u novoj međunarodnoj situaicji.\nSji Đinping je istakao da su Kina i Egipat zemlje u razvoju. Dve zemlje, takođe, snose zajedničke obaveze u oblasti zaštite suvereniteta država i stabilnosti društva i imaju zajedničke interese u unapređenju svetskog i regionalnog mira i stabilnosti.\nSji Đinping je izrazio nadu da će dve strane nastaviti uzajamno razumevanje i podršku u ključnim interesima i pitanjima od zajedničkog interesa, održati i pojačati koordinaciju i saradnju u međunarodnim i regionalnim poslovima, dalje produbljivati privredno-trgovinsku saradnju i razmenu u oblasti kulture, obrazovanja, tehnologija i poljoprivrede.\nMohamed Morsi izjavio je da njegov susret sa kineskim predsednikom Hu Đintaom ima veliki značaj za jačanje strateških odnosa dve zemalje. On se nada da će dve zemlje dalje jačati saradnju u oblasti privrede, trgovine, investicija, avioindustrije i turizma.\nPripremio za CRI: Luo Ći\n· Hu Đintao se sastao sa Ban Ki-Munom (2012-07-18)


KAPA : Članak : Izbori u Francuskoj 2012\nIzbori u Francuskoj 2012\nObjavljen: 30. april, 2012. | Autor: Jelena Lemot\nOva 2012. је zaista godina promena jer će se u većini zemalja sveta dešavati predsednički izbori koji su zapravo šansa kolektivu ljudi da krene putem promena u vremenima koja nikoga i ništa, u Univerzumu ne zaobilaze. Istina je da postoje i rizici da stare strukture vlasti (Pluton u Jarcu) obuku novo ruho i da još jače uspostave svoju vlast, drastično se oduprevši novoprobuđenom talasu svesti (Uran u Ovnu). Sa druge strane postoje i šanse da ono što ne valja i šta koči dalji napredak čovečanstva, usled sve jače kontrole moćnih plutonovskih konglomerata, zaista bude „oboreno s nogu“. Tada se lako može pojaviti novi rizik ili „kriza probuđene svesti“ koja bez Saturna lako može odvesti u svet haotičnosti Urana.\nPošto je Uran u znaku Ovna gde je Saturn u padu velike su verovatnoće da će neki delovi sveta iskušavati izvesne oblike bezvlašća i nereda. To se može dešavati onim zemljama i nacijama koje posebno reaguje na cikluse Urana i Plutona. Na primer – to može biti u Francuskoj jer je Prva Francuska Republika, osnovana 1792. godine upravo i nastala pod opozicijom Urana u Lavu na MC-u i Plutona u Vodoliji na IC-u, što sada bitno pokreće preispitivanje kolektivnog nesvesnog ove nacije oko daljeg usmerenja i njenih resursa (potencijala).\nPritisak prvog mundanog kvadrata Urana i Plutona može osetiti i Rusija jer se u karti nove Rusije, osnovane 1990, Mars nalazi u Ovnu na 8º, u 7. kući dok je Uran u Jarcu takođe na 8º, u 4.kući.\nOsim toga i prva Rusija kao država i zaseban entitet, osnovana je 862. godine kada su Uran i Pluton takođe bili u kvadratu (Uran na 14º Raka u 8. kući a Pluton je bio na 18º - sudbinskom stepenu Ovna u 5. kući). Kvadrat Urana i Plutona može osetiti i naša zemlja jer horoskop Berlinske Srbije (13.07.1878, 14:58, Beograd) sadrži ovu planetarnu kombinaciju gde je Uran na 27º Lava u 9, blizu MC-a, a Pluton je na 26º Bika u 7. kući.\nPolitika Francuske i njen predsednik zauzimaju značajno i važno mesto ne samo u Evropi nego i u celom svetu. Proglašenjem Pete Republike Francuske 1958. godine, predsednik dobija veoma snažnu izvršnu vlast, tj ima prilično velika ovlašćenja, pri čemu može samostalno da odlučuje o brojnim pitanjima. Praktično, ima jaču vlast od parlamenta u izvesnim situacijama. Tako od predsednika Francuske i njegovog politike (ili „temperamenta“) u značajnoj meri zavisi i opšta klima u Evropi i svetu. Ove godine, početkom maja mececa znaće se novi predsednik Francuske. Francuski mediji su nedavno objavili da postoji 43,2 miliona glasača u ovoj zemlji što je zaista veliko glasačko telo moćnog uticaja na opšte kolektivno Biće. Na predsedniče izbore prijavilo se 10 predsedničkih kanditata, pri čemu trenutni predsednik Nicolas Sarkozy nema dobre pregovaračke pozicije sa drugih devet kandidata, što mu umanjuje mogućnost da u drugom krugu glasanja odnese neophodnu pobedu od 50% važećih glasova.\nDrugi krug glasanja će se odigrati 6. maja ove godine između François Hollande i trenutnog predsednika Nicolas Sarkozy-a.\n„U Vazduhu“ se već duže vreme oseća da je poljuljano poverenje građana i glasača u politiku Sarkozija.\nPo drevnim autoritetima astrologije svaki ozbiljni praktikant ove svete nauke treba da savlada sledećim redom astrološku veštinu:\nNatalnu astrologiju pojedinaca,\nDa istražuje horoskope Predsednika (Kraljeva i potentanata) ,\nDa istražuje horoskope značajih porodica i Dinastija. Modernim jezikom rečeno istraživanje horoskopa slavnih porodica i ličnosti,\nDa istražuje horoskope država i velikih nacija, kao i velika kolektivna dešavanja, prirodne katastrofe i nepogode, što sve podrazumeva mundana astrologija.\nMeni se učinilo praktičnim da uz pomoć horarne astrologije postavim pitanje Univerzumu u vezi trenutnih mundanih događanja u Francuskoj povodom predsedničkih izbora.\nDa li će François Hollande, predsednički kandidat biti novi predsednik Francuske 2012. – 2017. godine?\nHolland je predstavljen 7. kućom dok sam ja, pitač- astrolog predstavljena 1.\nPošto pitanje nije direktno vezano za mene, ne moramo naći vezu 1 -7 već tragamo za kućom koja ukazuje na poziciju predsednika određene osobe. Sve osobe za koje postavljamo pitanje većinom su predstavljene našom 7. kućom, a u slučaju Hollanda koji je javna ličnost pre će biti opisan 7. nego 10. jer još uvek ne predstavlja javni priznati autoritet.\nDakle, Hollande je predstavljen 7. kućom koja se nalazi u znaku Vodolije (opozicija vladajućoj desnicarskoj stranci Sarkozija) koji sam po sebi donosi promene koje Hollande inače velikodušno i obećava. Vodolija je znak koji govori i o socijalnim pitanjima, a Hollande je predsednički kandidat Socijalističke stranke. Vladar je retro Saturn u Vagi, egzaltiran na 25º Vage u 4. kući. Ovo je veoma dobra pozicija Hollanda samim tim što je njegov vladar 1. kuće (horarne 7.) otišao u njegovu 10. (horarnu 4.). Deseta kuća inače u mundanoj astrologiji predstavlja predsednika i vlast a ovo zaista obećava jer Saturn kao planeta sama po sebi daje autoritet i status. Ovde je nezgodna retrogradnost Saturna ali zbog dobrog položaja u znaku svoje egzaltacije i u ugaonoj kući koja govori i o krajnjem ishodu, ukazuje da pozicija predsednika može biti osvojena iz drugog puta, iz ponavljanja glasanja. Mesec se, kao ko-signifikator pitanja nalazi u aplikacionoj opoziciji ka Saturnu, što je samo potvrda da neće biti dovoljnog broja glasova za pobedu u prvom krugu glasanja. Ali postoji i prenos svetla jer ovaj isti Mesec najpre pravi sekstil sa vladarem njegove 10. kuće (horarne 4.), Venerom u Blizancima. Ona aplicira u trigon sa Saturnom (Hollandom).\nUkoliko pogledamo u efemeridama, Venera će 16. maja krenuti retrogradno pre nego što se spoji u egzaktni trigon sa Saturnom pa bi se na prvi, grubi pogled reklo da rezulat neće biti pobeda usled refranacije (predomišljanja) Venere. Ipak događaj vezan za konačne izbore (drugi krug) nastaje 10 dana pre promene smera kretanja Venere.\nUkoliko pogledamo drugog vladara njegove kuće, Urana u Ovnu, nalazi se u 9. kući što je njegova 3. Ovaj Uran je u apliakcionom kvadratu ka Plutonu u Jarcu te ovo ukazuje na problem sa kojim će se Hollande suočiti u budućnosti ukoliko bude izabran za predsednika (reforma povezana sa tajnim službama i tajnim institucijama moći jer je Pluton smešten u 12 kuću Hollanda). Njegova glavna tema kampanje je reforma školstva i zapošljavanje velikog broja stručnog osoblja u sistemima obrazovanja što potvrđuje aplikaciona konjunkcija Merkura u Ovnu u kome živi Venera, vladarka 4. kuće ishoda događaja i Hollandove 10. u poziciji predsednika. Ukoliko pogledamo kuću u kojoj se nalazi Uran zajedno sa Merkurom od Hollandove 1. (horarne 7.) nalaze se u 3. Hollandovoj kući. Drugačije rečeno, ukoliko posmatramo tu 3. kuću kao mundanu kuću (ako Hollande bude bio izabran za predsednika) desiće mu se zaista okupacija sa ovim pitanjem uz neku problematikiu. Takođe može se naći i u situaciji da vrši reforme i u saobraćaju, proizvodnji automobila, konstrukciji novih puteva a posebno sa problematikom u domenu avionske industriji po kojoj je Francuska poznata u svetu (AirBus) jer kao što je navedeno, postoji aplikacija u kvadrat sa Plutonom.\nUkoliko uporedimo natalni horoskop Hollanda sa horarnim horoskopom uočava se radikalnkost. Vrh njegove 10.kuće je u jakoj konjunkciji sa njegovom kućom u horarnom horoskopu (7. kućom). Neptun, kao planeta signifikator za politiku je u konjunkciji sa njegovim horarnim vladarem. Vladar njegovog horoskopa je Merkur u konjunkciji sa Suncem u orbisu gde nije „spaljen“ od istog (ugrožen od nekog autoriteta). Pozicija vladara horoskopa na vrhu njegove 4. kuće ukazuje da je patriota i da je okrenut domaćim pitanjima. Sunce u Lavu u 4 obećava uspeh u zemlji gde je osoba rođena. Ka Veneri u horarnom horoskopu (vladar njegove 10. kuće i njegov dispozitor u horaru) aplicira Merkur (vladar njegovog natala) u sekstil. Pored toga i horarana Venera aplicira u sekstil sa njegovim Suncem u Lavu u kome živi Merkur.\nAko pogledamo pitačevu kuću (moju, što je prva kuća horarnog horoskopa), ona se nalazi u znaku Lava, te su moja razmišljanja nesumnjivo vezana za predsednički (Sunčev) znak. Vladar je otišao u 10. predsedničku kuću na nulti stepen Bika te je ovo potvrda o mom usmerenju na neki novi autoritet. Horarni Mesec je u znaku Ovna na 21º u jakoj konjunkciji sa mojim vladarem horoskopa (Saturnom na 19º Ovna) dok je horarni Saturn (Hollande) u trigonu sa mojim Ascendentom u Vodoliji na 22º. Stepen horaranog Ascendenta je u skoro egzaktnom sekstilu prema mom drugom vladaru horoskopa Uranu na 02°58’ Vage, te eto i mog astrološkog osećaja momenta.\nKvalitet horarnog horoskopa\nRadikalnost u horarnim pitanjima je jako značajna jer potvrđuje da se trenutak kada se postavlja pitanje Univerzumu dobro kanališe osećaj, a sve ostalo zavisi od veštine samog astrologa da jezik Univerzuma što verododstojnije „prevede“. Jako je dobro ukoliko se radikalnost potvrđuje iz više uglova što samo još više potvrđuje da će do događaja doći jer isti mora da se prepozna u ogledalu materijalizacije.\nPo mojoj astrološkoj proceni Hollande će postati novi predsednik Francuske.\nUniverzum nam je dao jedan od odgovora koji sam u datom momentu inspiracije pokušala da vam „prevedem“. Videćemo kako će se stvari zaista odvijati ali nikako ne treba smetnuti s uma da je ovo samo jedna od mogućih prognoza događaja.\nUkoliko prognoza bude bila tačna to će biti još jedna zlatna kap u plavetnilu Okeana Smisla i nemerljive vrednosti informacija koju astrologija nudi čovečanstvu i njegovoj evoluciji.


MORTUS PIJAN ZA VOLANOM Muškarac vozio sa 2,7 PROMILA alkohola u krvi, dobio prijavu za nasilničku vožnju\nPolicija će podneti krivičnu prijavu za nasilničku vožnju protiv vozača (36) koji je u okolini Iriga upravljao vozilom sa skoro 2,7 promila alkohola u organizmu, saopšteno je danas.\nDodik: Bosna danas nije ni na nebu ni na zemlji\nPredsedavajući Predsedništva BiH Milorad Dodik izjavio je da će se rešenje za Kosovo odraziti i Republiku Srpsku jer "ako neko dobije pravo da kaže kako donosi odluku o otcepljenju Kosova od Srbije, zašto to prvo ne bi imao i neko drugi".\nDesetine hiljada vernika prisustvovalo je na Trgu Svetog Petra u Vatikanu misi koju je, povodom Uskrsa, predvodio papa Franja.\nU Istočnom Sarajevu otkriven je spomenik preminulom ruskom ambasadoru u Ujedinjenim nacijama Vitaliju Čurkinu. Događaju su prisustvovali udruženja iz Srbije, predstavnici Opštine Istočno Novo Sarajevo, Vlade Republike Srpske, ruske ambasade u BiH i nekoliko desetina građana.\nNEZADOVOLJNI Francuzi smatraju da je Makron PREDSEDNIK BOGATAŠA\nOgromna većina Francuza, 88 odsto ispitanih, smatra da predsednik Francuske Emanuel Makron, na vlasti od maja ove godine, favorizuje samo bogataše, preneo je danas list Ekspres anketu agencija Odoksa.\nTužilaštvo kažnjeno sa milion dinara zbog slučaja "Savamala"\nMatis: Severna Koreja predstavlja pretnju bez presedana\nTUČA U CENTRU ZA AZILANTE Jedan muškarac uboden u nogu\nRano jutros u Centru za azilante u Krnjači došlo je do tuče u kojoj je jedan muškarac uboden u nogu, rečeno je agenciji Beta u gradskoj službi Hitne pomoći.\nU Gazi rođene spojene bliznakinje\nPalestinski lekar Alam Abu Hamda izjavio je da su u pojasu Gaze rođene spojene bliznakinje, što se retko događa i da su dobrog zdravlja, ali da će im biti potrebna medicinska nega u inostranstvu.\nTereza Mej očekuje napredak u pregovorima o Bregzitu do decembra\nBritanska premijerka Tereza Mej rekla je danas da je prilično uverena da će pregovori o Bregzitu moći da pređu u odlučujuću drugu fazu do decembra.\nIzraelski ministar odbrane Avigdor Liberman izjavio je danas da raketna vatra na izraelsku stranu Golana u subotu nije bila greška, već "namerna" i da ju je izveo libanski Hezbolah "koji pokušava da uvuče Izrael u bitku".\n"SAMO PLIVAJ" Ronilac je izgubio čamac, a onda je naišla TIGRASTA AJKULA (FOTO)\nJedan britanski ronilac, koji je preplivao 7,5 kilometara do obale pošto je izgubio iz vidokruga čamac sa kojeg je zaronio, tvrdi da ga je u delu puta pratila tigrasta ajkula.\nTilerson večeras u Bagdadu na sastanku sa Abadijem\nAmerički državni sekretar Reks Tilerson treba večeras da doputuje u Bagdad na razgovore sa iračkim premijerom Hajderom Al Abadijem, rekao je danas jedan irački zvaničnik.\nAMSS: Zbog kiše, magle i odrona neophodna oprezna vožnja\nAuto moto savez Srbije (AMSS) upozorio je večeras vozače da zbog kiše i moguće magle budu oprezni u vožnji i drže veće odstojanje izmedju vozila.


Barbara Životić — Cenzolovka\n"Izveštavanje" "novinarke" Studija B Barbare Životić sa protesta "Stop krvavim košuljama" ne samo što je postalo hit na društvenim mrežama, već je inspirisalo i muzičare. Sevdah Baby je najpre na Jutjubu objavio pesmu "Barbara, The Singing Bot" koja je do sada imala više od 216 hiljada pregleda. Svoj doživljaj Barbarine interpretacija protesta objavile su i mlade muzičarke Milica Rašić i Marija Lazić.\nPožar podmetnut u kući Milana Jovanovića, saradnika lokalnog portala Žig info iz Grocke, nadomak prestonog Beograda, nije imao za cilj da samo uplaši ovog čoveka ili uništi njegovu imovinu.\nIvan Ivanović održao predavanje lažnim novinarima, Studiju B i predsedniku Vučiću! (VIDEO)\nIZVOR Stop Diktaturi-Protiv sistema\nDirektorka i glavna i odgovorna urednica Studija B, Ivana Vučićević, oštro je reagovala na izjavu novinara TV Prva Ivana Ivanovića koji je u gostovanju na N1 rekao da „Beograđani plaćaju Studio B da ih oni lažu“. Privatnom Studiju B od Beograđana oko 50 miliona\nMedijska kuća Studio B pozvala je novinara Ivana Ivanovića na TV duel sa direktorkom i glavnom odgovornom urednicom naše kuće Ivanom Vučićević, uz uslov da taj duel bude uživo, posle uvreda koje je na račun novinara naše medijske kuće izneo Ivan Ivanović, voditelj televizije Prva.\nIvanović: Časnim novinarima je istina na prvom mestu, Barbara to nije (VIDEO)\n"Ja se ne kajem zbog toga što sam napisao o novinarki Barbari, stojim iza toga da ona nema pojma i da ne treba time da se bavi. Osuđujem sve uvrede koje su joj upućene i mislim da niko nikada ne bi trebalo da piše takve stvari i kači slike iz privatnog života", poručuje novinar Ivan Ivanović.\nBarbara kao žrtva\nO Barbari Životić, novinarki Studija B, ne prestaje da se priča ni treći dan nakon čuvenog izveštaja sa građanskog protesta održanog u subotu uveče.\nOpet Barbara: Burno u studiju zbog novinarke Studija B (VIDEO)\nBura oko izveštavanja novinarke Studija B o protestu opozicije ne prestaje. Društvene mreže prepune su osude, a urednica te televizije brani novinarku\nPiše Vuk Bošković\nPiše Adam Santovac\nVeliku buru u delu javnosti izazvalo je izveštavanje TV Studio B o protestu u Beogradu. Za komentar o tome upitan je i predsednik Srbije i SNS Aleksandar Vučić.


SDA Inzku: Nismo mi krivi – Relax Portal\n6. studenoga 2019. ADMIN BiH 0\nStranka demokratske akcije priopćila je danas da je, iako se u posljednjem izvještaju koji je visoki predstavnik Valentin Inzko podnio Vijeću sigurnosti nalaze brojne točne ocjene o stanju u BiH, potpuno nejasno kako je “Inzko došao do formule koja sugerira da su svi u zemlji odgovorni za zastoje”. ”Bilo bi dobro da aktualni visoki predstavnik objasni šta je krivica SDA pa nas se izjednačava sa SNSD-om, osim stalne potrebe da se izjednačavaju svi u BiH, i krivica raspoređuje na strane”, navodi SDA u priopćenju.\nS obzirom da je jako dugo u BiH i da savršeno poznaje ovdašnje prilike, Inzko je, kako ističe SDA, morao koristiti precizne, jasne i određene formulacije kada je u pitanju karakterizacija politika. Kako navode dvosmislenom formulacijom, Inzko je otvorio prostor za stvaranje pogrešne percepcije, te izjednačavanje politika koje brane Ustav i zakone i onih koji narušavaju Ustav i zakone.\n”Svakome tko iole prati dešavanja u BiH jasno je da je SNSD sa svojom politikom opstrukcija glavni izvor krize, što je vrlo jasno konstatirao u svome izvještaju specijalni izaslanik SAD za zapadni Balkan Matthew Palmer, za razliku od aktualnog visokog predstavnika kojem očigledno iz političkih razloga trebaju sukrivci”, navodi se u priopćenju Službe za odnose s javnošću SDA.\nPolicija traži pomoć: Prepoznajete li lopove koji su opustošili kladionicu?!\nMATO FRANJIČEVIĆ: Pozitivan gospodarski trend u BiH usporen ili zaustavljen, izravna posljedica političke situacije


Saopštenje | STUDENTSKE BORBE\nBrowsing All posts tagged under »Saopštenje«\nRektorat (uživo): Saopštenje za javnost studenata Beogradskog i Univerziteta umetnosti\nStudenti Beogradskog i Univerziteta umetnosti ušli su u zgradu Rektorata, blokirali je i održali Zbor. Ovom akcijom želi se skrenuti pažnja na loš položaj studenata u Srbiji. Studenti su suočeni sa manjkom perspektive, otežanim pristupom obrazovanju i bahatim odnosom obrazovnih institucija prema njihovim pravima. U tu svrhu studenti ističu sledeće zahteve: MOMENTALNU OBUSTAVU POVEĆANJA ŠKOLARINA; […]\nPlenum FFBG ukazuje na medijske manipulacije i širenje lažnih vesti\nObraćamo se ovim putem lično studentima i profesorima Univerziteta u Srbiji usled opšte vladajuće sumnje u iskrenost, legitimnost i opravdanost naše borbe i načina na koji je sprovodimo. Ona dovodi do toga da se naši zahtevi smatraju nerealnim i da se o nama stvara slika da smo otpadnici koji ne žele da rešavaju probleme, već […]


Demonstranti u Beogradu zatražili zaštitu od zagađivača\nNa protestu, koji je 11. septembra održan u Beogradu, predstavnici ekoloških organizacija zatražili su od vlasti u Srbiji zaštitu od, kako su naveli, zagađivača.\nDemonstranti su, nakon skupa i govora ispred Skupštine Srbije, na oko sat vremena blokirali Brankov most, jedan od najvažnijih u Beogradu, i poručili da će uslediti nove blokade, ukoliko se političari ogluše o njihove apele.\nProtest je organizovalo nekoliko desetina ekoloških organizacija, zabrinutih za životnu sredinu u Srbiji, kao i politiku zvaničnika po tom pitanju.\nHemičar Nenad Kostić rekao je tokom govora ispred Skupštine Srbije da ne postoji “zeleno” rudarstvo.\n„Pokazivali su nam idilične fotografije rudnika, a posle sam saznao da su to fotografije tuđih rudnika, ne rudnika Rio Tinto. Shvatio sam da kompanija ne radi na zaštiti životne sredine nego na reklami“, rekao je Kostić.\nKompanija Rio Tinto započela je istraživanja u zapadnoj Srbiji, gde je otkrivena ruda jadarit, kombinaciju litijuma i bora. Kako je najavljeno, kompanija bi trebalo da započne izgradnju rudnika za preradu te rude, što je izazvalo nezadovoljstvo ekoloških aktivista.\nNakon pritiska javnosti, predsednik Srbije Aleksandar Vučić, najavio je u julu da će po ovom pitanju biti organizovan referendum.\nDekan Šumarskog fakulteta Ratko Ristić rekao je tokom svog govora da ne razume zašto treba kopati litijum u Srbiji, niti kako se to nekome isplati.\n“Nama smeta što bi neko uništio hektare zemljišta kod Loznice, napravio deponije. Stranci dolaze i kupuju zemljište od uplašenih i neinfromisanih ljudi”, rekao je Ristić.\nAleksandar Jovanović Ćuta iz Pokreta „Odbranimo reke Stare planine“ pozvao je okupljene da odaju minutom ćutanja počast za sve nestale reke i preminule u Srbiji od zagađenog vazduha.\n„Skupili smo se ovde da kažemo ne onima kojima umesto maline i meda nude koncentrovanu sumpornu kiselinu, ko to truje Srbiju – (kinesku kompaniju) Linglong, (kineski) Ziđin, Rio Tinto ili možda neko mnogo otrovniji?“, rekao je Jovanović.\nNaučna savetnica sa Instituta za hemiju, Dragana Đorđević, rekla je da se jalovišta rudnika zagađuju vekovima.\n“Građani Bora udišu koktele toksičnih supstanci, a jalovišta rudnika zagađuju se vekovima, borska reka je zato mrtva reka”, rekla je.\nGlumica Svetlana Ceca Bojković rekla je okupljenima da je upaljen crveni alarm za Srbiju.\nSkupu su se obratili i Nebojša Zelenović iz opozicione stranke Zajedno za Srbiju (ZZS) i bivši gradonačelnik grada Šapca na zapadu Srbije, kao i Radomir Lazović iz političke organizacije “Ne davimo Beograd”.\nSa bine su se tokom događaja mogli čuti i uvredljivi nazivi za Albance sa Kosova, a jedna govornica se pozvala i na reči vođe četničkog pokreta iz Drugog svetskog rada Dragoljuba Draže Mihailovića.\nJedan od govornika je otpevao i molitvu "Pomozi nam višnji Bože".\nTroje učesnika na protestu za Radio Slobodna Evropa (RSE) su naveli da su zabrinuti za stanje životne sredine u Srbiji.\n"Konkretno sve zajedno (je motiv za protest, prim. aut.): i reke, i šume, i sečenje zelenila po Beogradu, i Rio Tinto, pre svega, i budući planovi da se otvori četrdeset rudnika", kaže Bojana Milivojević iz Beograda.\n"U Srbiji će uskoro ostati samo oni koji su prisiljeni da ostanu, govorim u ime svoje generacije, '91 sam godište, mi smo takozvana nesrećna ratna generacija, svi odlaze, odlaze i mlađi od nas, ovde neće imati ko da bori za ove vrednosti i zbog toga nam rade sve što rade", kaže Saša Vojinović iz Zrenjanina.\n"Bojim se da je minut do 12 već prošao i da ovo ne bude kasno. Ono što možemo, mi ćemo uraditi, bar mi koji imamo neku svest", kaže Nikola Popović iz Bačke Palanke.\nProtest se održava uprkos pandemijskim merama u Srbiji koje predviđaju zabranu okupljanja više od 500 ljudi.\nNa protest 11. septembra je pozvalo više od 40 organizacija, a u Beogradu je i vikend pre, u subotu, 4. septembra, održan protest zbog zagađenja vazduha, kada je organizovana šetnja pod sloganima "Za Srbiju bez smoga" i "Gušite nas".\nOrganizatori su tada podsetili da u Srbiji po proceni Evropske agencije za zaštitu životne sredine od zagađenog vazduha godišnje umre 15.000 ljudi.\nIz kompanije Rio Tinto saopštili su 11. septembra da imaju razumevanja za zabrinutost koju građani Srbije iskazuju u pogledu zaštite životne sredine.\n"Posvećeni smo poštovanju najviših ekoloških standarda i izgradnji održive budućnosti za zajednice u kojima poslujemo, blisko sarađujući sa svim zainteresovanim stranama. Projekat Jadar koji želimo da realizujemo u Srbiji u ovom pogledu neće biti izuzetak", naveli su iz kompanije.\nZorana Mihajlović: Ekološki protest iskorišćen za predizbornu promociju političara\nPotpredsednica Vlade Srbije i ministarka rudarstva i energetike Zorana Mihajlović, navela je u saopštenju 11. septembra, da je ekološki protest iskorišćen za promociju pojedinaca koji žele da preko ekologije prave političku karijeru.\n“Recite ljudima koji su se danas okupili da su zapravo bili na predizbornom ekološkom protestu koji ste organizovali zbog sebe”, dodaje se u saopštenju.


Poseta predsednika Kazahstana podsticaj kompanijama dve zemlje\nBeta\t 18. avgusta 2016. 13:35\nPremijer Srbije Aleksandar Vučić ukazao je danas na značaj predstojeće posete predsednika Kazahstana Nursultana Nazarbajeva, jer je to pokazatelj intenziviranja saradnje dveju zemalja, kao i podsticaj kompanijama dve države da smelije ostvaraju poslovne aranžmane.\nKako je saopštila Vlada Srbije, Vučić je na sastanku sa ambasadorom Kazahstana u Beogradu Nurbahom Rustemovim kazao da je Srbija veoma zainteresovana da gradjevinske firme učestvuju u izgradnji velikih stambeno-poslovnih kompleksa i infrastrukturne mreže u Kazahstanu, kao i da veliku važnost pridaje mogućnosti bescarinskog izvoza automobila marke Fijat iz Kragujevca na tržište Evroazijske ekonomske unije.\nPremijer Vučić je ocenio da su odnosi Srbije i Kazahstana dobri i bez otvorenih pitanja, kao i da se tradicionalno prijateljstvo pokazalo i prilikom “odlučnog glasanja Kazahstana protiv prijema takozvanog Kosova u UNESKO”.\nOn je preneo poziv Vučiću da u decembru poseti Kazahstan i prisustvuje obeležavanju dvedesetpetogodišnjice nezavisnosti zemlje.\nKazahstanski ambasador je ukazao na to da će u delegaciji predsednika Nazarbajeva biti i najznačajniji privrednici Kazahstana, što pruža izuzetnu priliku da se uspostave nove poslovne veze.\nAmbasador je rekao i da je Kazahstan, upravo zbog potrebe povećanja ekonomske saradnje, veoma zainteresovan za otvaranje direktne avionske linije izmedju Beograda i Astane.


Pakistan upozorava: Moguć je rat - 25.09.2019, Sputnik Srbija\nPakistan upozorava: Moguć je rat\nPremijer Pakistana Imram Kan upozorio je da je moguć rat zbog indijske represije u spornom himalajskom regionu Kašmiru. 25.09.2019, Sputnik Srbija\n10:00 25.09.2019 (Osveženo: 10:25 25.09.2019)\n© AFP 2021 / Ishara S.KodikaraZastava Pakistana\nPremijer Pakistana Imram Kan upozorio je da je moguć rat zbog indijske represije u spornom himalajskom regionu Kašmiru.\nKan je to rekao u vreme povećane bliskosti između predsednika SAD Donalda Trampa i indijskog premijera Narendre Modija, koji su se sastali po drugi put u protekla tri dana.\nObraćajući se novinarima u Generalnoj skupštini UN, Kan je Modija nazvao rasistom, preneo je AP.\nS druge strane, Tramp je pozvao obe strane da reše nesuglasice, a Modija je i pohvalio, rekavši da je popularan poput američke rok legende Elvisa Prislija.\nVlada na čijem je čelu Modi uvela je policijski čas u spornom regionu i prekinula skoro sve vidove komunikacije stanovnicima tog regiona.\nKan je rekao da je narodu Kašmira izolovan već 50 dana zbog 900.000 vojnika, ističući da se vrše masovna hapšenja, da bolnice ne funkcionišu i da vlada cenzura medija.\n„Osam miliona ljudi u otvorenom zatvoru je situacija bez presedana u ovo doba. Najveća briga je šta će se desiti kada se ukine policijski čas? Strahujemo da će tamo, sa 900.000 vojnika, doći do masakra“, rekao je Kan.\nOn je upozorio da postoji mogućnost da se Indija i Pakistan, dve nuklearnog naoružane zemlje, suoče u jednom trenutku.


Za zašititu prava potrošača 70.000 maraka iz federalnog proračuna – Zenicablog\nZa zašititu prava potrošača 70.000 maraka iz federalnog proračuna – Predstavnici Federalnog ministarstva trgovine potpisali su u Mostaru s predstavnicima udruga za zaštitu potrošača u Federaciji BiH ugovore o dodjeli sredstava za potporu njihovoga rada u 2017. godini.\nZa provođenje projekata i sufinanciranje redovitih aktivnosti udruga potrošača, Federalno ministarstvo trgovine je u Proračunu Federacije BiH osiguralo 70.000 maraka.\nSredstva su dodijeljena Klubu potrošača Odžak, Savjetu potrošača Bosansko-podrinjskog kantona Goražde, Klubu potrošača Tuzla, Udruzi za unapređenje kvalitete življenja Futura Mostar i Klubu potrošača Srednje Bosne Travnik.\n“Po javnom pozivu za raspodjelu sredstava prijavilo se pet udruženja potrošača i sva su ispunila uvjete za sudjelovanje u skladu s objavljenim kriterijima, nakon čega je federalni ministar trgovine Zlatan Vujanović donio odluku o raspodjeli sredstava tekućih transfera, kojom je udruženjima ukupno, za redovne i projektne aktivnosti, raspoređeno 66.687 maraka”, kazala je načelnica Službe za zaštitu potrošača pri Federalnom ministarstvu trgovine Amra Vučijak.\nDodala je kako se kroz kontinuirano davanje potpore udrugama, nastoji podići javna svijest potrošača u Federacije BiH te zaštititi njihove, prije svega, ekonomske interese te povećati informiranost potrošača.\nPo riječima federalnog ministra trgovine Zlatana Vujanovića, projektne aktivnosti udruga provode se već deset godina, od 2007. godine, kroz informiranje i edukaciju o pravima potrošača u skladu s propisima koji uređuju obligacione odnose i zaštitu prava potrošača.\n“Udruženja potrošača savjetuju potrošače u konkretnim situacijama, a često i posreduju u rješavanju sporova između potrošača i trgovaca ili davatelja usluga”, pojasnio je ministar Vujanović.\nUkazujući na važnost razvoja civilnoga sektora u segmentu zaštite potrošača, dodao je kako je nemoguće da djelatnici vladinih institucija pokrivaju u cijelosti tu oblast i da bi trebalo stimulirati i neka druge udruge koja se bave pravnim ili drugim uslugama da se uključe u tu oblast.\nPredsjednik Udruge za unapređenje kvalitete življenja Futura Mostar Marin Bago kazao je kako je oblast zaštite potrošača segmentirana, da se odnosi i na zdravstvo, obrazovanje, bankarstvo, prehranu, i kako sve te segmente ne može pokriti samo jedna institucija.\nPo njegovim riječima, svi potrošači u BiH, iako žive na zajedničkom ekonomskom prostoru, nemaju ista prava jer ona ovise o mjestu prebivališta, a što se, po njegovom mišljenju, kosi s tržišnom ekonomijom i direktno utječe na potrošača.\nTagovibih Budžet fbih kvalitet novac potrošači proizvođači trgovci zastita zivot


Foto priča sa treninga Zvezde: Magla, kiša i raport povratnika na Marakanu - Telegraf.rs\n12/07/20 | 13:28 ≫ 15:30\nFoto priča sa treninga Zvezde: Magla, kiša i raport povratnika na Marakanu\nCrveno-beli odradili jutarnji trening na Divčibarima\nVremenski uslovi nisu pogledali fudbalere Crvene zvezde tokom jutarnjeg treninga drugog dana priprema na Divčibarima!\nRad na terenu, gde su magla i kiša pravili veliki problem, obeležilo je trčanje. Posle standardne aktivacije, neophodne za pripremu treninga, koju su obavili u hotelu, stručni štab je prvotimce poslao na teren gde su odradili kraći taktički deo koji je bio samo priprema za popodnevni trening.\nZatim su Zvezdini fudbaleri prešli na trčanja u dve grupe, dok su golmani radili odvojeno sa njihovim trenerom Pjerluiđi Briviom. Nikola Vasiljević, koji je prethodnih šest meseci proveo u redovima Radnika iz Surdulice, nije krio zadovoljstvo što je ponovo u crveno-belom taboru.\nVisoki golman ističe da je zdrava konkurencija najvažnija.\nPodsetimo, ukoliko on ili Borjan napuste klub, postoji mogućnost da na Marakanu dođe Filip Stanković - sin Zvezdinog trenera Dejana.\nTransferi (UŽIVO): Ništa od Rakitića u Sevilji, Nagelsman umalo u Realu umesto Zidana\nZvezda dobila najlakšeg mogućeg rivala na startu kvalifikacija za LŠ, biće i domaćin


Čekajući Nojevu barku | Agromedia\nSUBOTA, 08. JUN 2019\nPočetkom juna gotovo celu Srbiju su pogodile katastrofalne poplave. Pukom srećom ljudskih žrtava nije bilo kao 2014. godine, što je najvažnije i jedino dobro u još jednoj nesreći koja nas je pogodila iako je ministar poljoprivrede Branislav Nedimović pre samo nekoliko dana samouvereno proročki izjavio da nema mesta strahu jer poplava u Srbiji neće biti.\nNeko će reći božja volja, drugi, uglavnom iz vlasti, da se protiv prirode ne može, posebno kad „voda dođe iza(valjda odpozadi) pa iznenadi kao ovom prilikom”, kako saopštavaju samozvani stručnjaci opšte nadležnosti i nikakve kompetentnosti kakvih je u Srbiji na pretek.\nBilo kako bilo iza poplava širom zemlje ostala je pustoš: hiljade poplavljenih kuća i pomoćnih objekata, pokidani i razrovani putevi, srušeni mostovi, desetine hiljada uništenih oranica, voćnjaka, livada i ostalo. Na televizijama s nacionalnom frenkvencijom od ranog jutra do pre ponoć gostuju metereolozi, komandanti štabova za vanredne situacije, gradonačelnici, njihovi pomoćnici i savetnici za oblast elementarnih nepogoda, komesari zaduženih za rad vlasti u lokalnim samoupravama.\nSvi optimisti i odišu spremnošću da pomognu mučenom narodu koji je preko noći izgubio sve što je godinama i decenijama stvarao. Pozira se pred kamerama koje ih u korak prate, ako nema njih poseta „ugroženom području” se odlaže dok prva kamera ne bude slobodna, da narod vidi njihovu zabrinutost za sudbinu potčinjenih. Ništa novo i sve viđeno toliko puta.\nO propustima u svom radu kao i onim na rekama i potocima niko da progovori jednu reč. Niko nije kriv a sasvim je sigurno da bar 50 odsto krivice snose ljudi na odgovornim državnim i partijskim funkcijama. Pokazalo se na delu i na nesreću da i dalje vlada urbanistički haos, da se stambeni, poslovni i drugi objekti grade tamo gde ne bi smelo da se podižu bilo kakvi objekti jer presecaju tokove reka i potoka, zatvaraju kanale i propuste.\nPredstavnik JP Srbijavode suočen s strašnim posledicama poplava u Adranima kod Kraljeva saopštava mrtav hladan da tamošnji most nema dovoljnu propusnu moć i da mora da se gradi novi. Ista situacija u desetine sela na području Kraljeva koje je u poplavama, po mnogim ocenama, pretpelo najveću štetu.\nNjegov gradonačelnik sa sigurnog mesta sa obale Ibra poručuje u direktom tv uključenju da sve službe javnih preduzeća i njegov štab funkcionišu „besprekorno” dok meštani Mrsaća i drugih sela vape za ribarskim čizmama u kojima bi došli do poplavljene stoke, a kamoli o pumpama i potrebnoh mehanizaciji. To je dostupno samo probranim, odanim, bliskim na koje se može računati na sledećim izborima sa sigurnim glasom.\nNesreća je na surov način opomenula i potvrdila da nisu krivi samo oni koji bespravno grade ili ništa ne rade da važnu infrastrukturu drže u dobrom stanju nego moćnici koji izdaju dozvole za gradnju tamo gde ne bi smelo da se gradi.Očito da svaki grad ima svoj objekat poput „Čardaka ni na zemlji ni na nebu” poput onog ne Pančićevom vrhu. Krive su inspekcijske službe koje tolerišu haos na terenu i komunalne inspekcije koje se ponašaju kao sindikalne organizacije u Srbiji-niti štete,niti kome koriste.\nAljkavost, neprofesionalizam, nekompetentnost i neodgovornost caruju u svakom gradu i opštini, i nijedna nesreća ne može da nas opameti. Dok je tako plaćaćemo visoku cenu svake prirodne pojave pa i nedavnih poplava.\nP.S. Na pisanje ovog teksta odlučio sam se kad sam video snimak gradjevinske mašine na obalama Raške u Novom Pazaru koja sa obala u reku odvlači desetine tona raznog smeća.\nVesti 27. septembar 2019.\nKraljevo: Štete od junskih poplava preko 2 milijarde dinara\nJunske poplave nanele su velike štete na teritoriji grada Kraljeva, naročito u poljoprivredi, infrastrukturi, stambenim i pomoćnim objektima.\nVesti 03. jun 2019.\nVanredna situacija u Kraljevu: Poplavljene kuće, štale i mostovi\nZbog obilne kiše koja neprestano pada, već skoro 12 sati, nadošle su sve reke i potoci u kraljevačkom kraju.\nVesti 06. februar 2019.\nZapadna Morava poplavila oranice i puteve u kraljevačkom kraju\nUsled naglog porasta vodostaja Zapadne Morave preventivno je proglašena vandredna odbrana od poplava u kraljevačkom kraju.


Real u Zvezdi našao naslednika legendarnog Amerikanca - 21.01.2021, Sputnik Srbija\nReal u Zvezdi našao naslednika legendarnog Amerikanca\nDžejsi Kerol, proslavljeni košarkaš Real Madrida, u aprilu će napuniti 38 godina, te će najverovatnije napustiti „kraljevski klub“ na kraju sezone. 21.01.2021, Sputnik Srbija\nreal madrid, kk crvena zvezda, košarka\n17:56 21.01.2021 (Osveženo: 17:57 21.01.2021)\nDžejsi Kerol, proslavljeni košarkaš Real Madrida, u aprilu će napuniti 38 godina, te će najverovatnije napustiti „kraljevski klub“ na kraju sezone.\nKerol igra za Madriđane od 2011. godine, uskoro će tačno deceniju otkako je u klubu i jedan je od košarkaša koji je obeležio Real u 21. veku.\nGodinama je bio jedan od važnijih igrača Reala, čovek od poverenja trenera Pabla Lasa, ali godine čine svoje i po svemu sudeći ovo mu je poslednja sezona u Madridu.\nEkipa iz prestonice Španije već neko vreme traži njegovog naslednika i ti pokušaju uglavnom su bili neuspešni. Klemen Prepelič nije uspeo da ispuni očekivanja, a poslednji u nizu koji se spominje kao zamena za Kerola je košarkaš Crvene zvezde Džordan Lojd.\nLojd za sada ima odličnu sezonu u crveno-belom dresu i skrenuo je pažnju na sebe. U poslednjih nekoliko nedelja nije odigrao mnogo utakmica zbog virusa korona, ali kada je igrao bio je među najboljim igračima Evrolige.\nRadi se o beku kakav se dugo nije video na ovim prostorima, sjajan poenter, momak koji je u svakom trenutku može da prelomi meč sa nekoliko koševa zaredom.\nTo je, uostalom, radio Džejsi Kerol deset godina i Madriđani u košarkašu Zvezde vide idealnu zamenu.\nInformaciju da je Real zainteresovan za Lojda prenela je španska „Marka“. Isti list navodi da će ekipa Pabla Lasa konkretnu ponudu poslati kada se sezona završi i kada igrač Zvezde bude slobodan agent.\nLojd je ove sezone odigrao petnaest utakmica u Evroligi i prosečno beleži 18,7 poena, 3,6 skokova, 3,4 asistencije uz oko 50 odsto šuta iz igre.\n► Virtus „igra“ po Teodosićevim notama, pregažen i Anđušićev Burž


Predstavljene informacione tehnologije za razvoj službeničkog sistema - SwissBiH intern. consulting\n“Unapređenje informacionog sistema pomoći će optimizaciji i reorganizaciji javne uprave u Federaciji BiH na način da ćemo konačno na jednom mjestu, kroz jedan sistem, znati koliko službenika radi na javnim poslovima, koji su opisi njihovih poslova, da li nam je potrebno još stručnjaka iz neke oblasti ili da li imamo potrebu za preraspodjelom službenika unutar Federacije BiH. Evropske integracije zahtijevaju da napravimo upravu, kako u Federaciji BiH tako i u cijeloj BiH, koja će zadovoljiti potrebe građana i privrednih subjekata, odnosno upravu koja će za manje novca pružiti efikasnije i kvalitetnije usluge”, izjavio je državni koordinator za reformu javne uprave doc.dr. Dragan Ćuzulan.\n“Uložit ćemo posebne napore za punu implementaciju ovog sistema u organima uprave u Federaciji BiH. U tu svrhu neophodna je stalna komunikacija i koordinacija sa svim organima, te puna podrška Vlade Federacije BiH i kantonalnih vlada, za što predstoji i izmjena propisa koji bliže uređuju ovu oblast”.